qundao/data-zh-poetry huggingface dataset:
朱乾若挽诗二章·其一
作者：查慎行
朝代：清
体裁：五言律诗

名高无显晦，业富有渊源。家自传闽学，身尝到孔门。荒榛谁与辟，硕果幸犹存。岂意龙蛇厄，频伤好弟昆。
朱乾若挽诗二章·其二
作者：查慎行
朝代：清
体裁：五言律诗

白头归已晚，索莫感离群。昨岁犹过我，今朝又哭君。恍疑神理接，不谓死生分。孰是辞无愧，来题有道坟。
朱仙镇岳忠武祠
作者：查慎行
朝代：清
体裁：古风

平生感愤兴亡际，往往无端供裂眦。晋之怀悯宋徽钦，失国偷生本同类。两家子弟又庸下，南渡谁论复仇义。千秋乃有岳将军，欲雪斯惭出奋臂。曾经读史浮大白，况到提戈用武地。一条衣带指黄河，倒捲狂澜作馀势。当时大业已垂成，谈笑收京俄顷事。乞和语出金人口，二帝归如反掌易。南内何妨奉上皇，中原未必虚神器。可怜计算不出此，奸相逢君有深意。朝廷不要两宫还，那许疆场坏和议。乾坤震荡功百战，性命风波狱三字。汤阴故里虎林坟，几处经过频洒泪。岂如此地更悲凉，血裹征袍等閒弃。二百年来崇庙貌，两行桧柏千霄翠。北风怒吼白日昏，犹有英雄不平气。
朱恒斋招余下榻斋中书此示意
作者：查慎行
朝代：清
体裁：五言绝句

君家春草堂，旧是雠书地。手泽尚如新，忍添游子泪。
朱甥德玙出家为僧法名某号渭宗今住沙溪静室舟经其处留诗一首
作者：查慎行
朝代：清
体裁：五言律诗

汝甥吾是舅，夙世世间缘。见面尚相识，出家今几年。但能修苦行，不在学参禅。蚤晚黄梅雨，随农且种田。
朱竹垞表兄属题小长芦图用阮亭先生体赋五六七言绝句各一首
作者：查慎行
朝代：清
体裁：五言绝句

君住鸳鸯湖，侬占鸬鹚浦。同为蓑笠翁，贯听菰蒲雨。
朱观察紫垣席上赋赠二首·其一
作者：查慎行
朝代：清
体裁：五言律诗

我识朱公子，佳名在枣香。承家新节钺，开府旧封疆。才大移风速，官閒化日长。三州行按部，处处有甘棠。
朱观察紫垣席上赋赠二首·其二
作者：查慎行
朝代：清
体裁：五言律诗

昨入中丞座，唫君唱和诗。法从前辈得，清受大僚知。细雨凝香室，春风画戟枝。掣铃容野老，云树慰相思。
朱雪鸿移居诗和梨洲先生
作者：查慎行
朝代：清
体裁：七言律诗

蘧庐天地总羁栖，瓜迹何烦苦印泥。招隐莫分山大小，卜居难定瀼东西。一舟最稳装书重，四壁初安待客题。终胜梁鸿依庑下，年年井臼累山妻。
李中主读书台
作者：查慎行
朝代：清
体裁：七言律诗

鹤鸣峰势倚巑岏，指点南唐旧石坛。画像影中松叶换，墨池涸后藓花乾。累朝题志名空在，众口传讹辨最难。珍重涪翁留片碣，雨淋日炙恐摧残。
李婿旸谷追送于滕王阁下临发归舟二章留别·其一
作者：查慎行
朝代：清
体裁：五言律诗

去便经年隔，来为半月留。那无儿女恋，偏动别离愁。落日当高阁，清江带小舟。临行一杯酒，衰暮重回头。
李婿旸谷追送于滕王阁下临发归舟二章留别·其二
作者：查慎行
朝代：清
体裁：五言律诗

清德尚书后，尤宜爱此身。一村无两姓，八座有重亲。子出须斟酌，吾归合隐沦。相思还命驾，后会岂无因。
李氏外孙女归宁其母于南昌诗以示之
作者：查慎行
朝代：清
体裁：古风

汝母年四十，无男痛孤孀。我时在汝家，目睹心悽怆。回头汝在侧，肩差如母长。弱女良胜无，含哀解徊徨。亟归为择婿，近出诸孙行。前春遣就婚，去秋闻弄璋。老人破涕笑，稍用慰所望。为妇已三年，礼宜见姑嫜。却愁形与影，生长未离娘。女出娘孤单，依依谁侍旁。送汝至中道，此情良可伤。爱割乳上雏，随亲返南昌。分飞二千里，东下钱塘江。逮汝夫妇来，我复遭逆丧。匆匆暂相见，悲喜焉得双。西风吹断云，诊梦占不祥。俄来南浦信，又报无服殇。人间内外姻，欢聚恒充堂。天胡于此酷，触境罹奇殃。归宁亦可怜，母在雏则亡。想当重会面，断续难为肠。切勿念老人，老人行自量。世无消愁药，可有长生方。
李篑斋招集圣安寺纳凉得火字
作者：查慎行
朝代：清
体裁：古风

百虫之长人为裸，热属欲逃无计可。况当九陌郁蒸天，万甑烟腾尘堀堁。连晨喜赴远坊招，似翼辞笯镞随笴。圣安寺古洵幽寂，湖柳村荒尤僻左。主人未到但居僧，众客后来先揖我。初除鼠迹布禅榻，旋扫蛛窠开殿锁。槐榆苍翠滴苔砖，鬼佛青红填粉垛。黄金铸橘南曦敛，空穴来声土囊哆。须臾杂沓履綦集，饾饤骈罗肴核夥。临淄挥汗河朔豪，物外无炎安用躲。平生曾授楞严偈，欲赋兰台愁炙輠。一官涉世马加衔，千绪萦身蚕自裹。动摇煖触互起灭，烦恼清凉递吹簸。稍知冰释还成水，不道风生却从火。悟来性火本真空，透过风轮乃初果。何人可语清净退，此地差堪盘礴裸。偶因趁伴作良游，依旧观心同宴坐。自然热毒无罅入，更怕虚空有堆埵。好音到耳微雨来，清景回头夕阳堕。明朝俛仰便陈迹，閒处知经几喧㰤。野人好凉兼好静，夙畏浮名今亦颇。打钟扫地结愿存，莫遣新诗浪传播。
村家四月词十首·其一
作者：查慎行
朝代：清
体裁：七言绝句

苑苫枳落趁高低，草色平铺树影齐。一片绿阴行不到，家家门外有黄鹂。
村家四月词十首·其七
作者：查慎行
朝代：清
体裁：七言绝句

蚕忙粗了接农忙，早晚官符不下乡。见说城中多大户，带征犹欠隔年粮。
村家四月词十首·其三
作者：查慎行
朝代：清
体裁：七言绝句

去年桑叶贱如毛，今岁蚕多叶价高。大抵乘除常得半，半偿安分半偿劳。
村家四月词十首·其九
作者：查慎行
朝代：清
体裁：七言绝句

一尺良田种一科，旱年宜黍水宜禾。老农信口言皆验，比似儿孙阅历多。
村家四月词十首·其二
作者：查慎行
朝代：清
体裁：七言绝句

生长芦村与苇乡，单丁门户怕逃荒。春来娶得红裙妇，添�桥南百本桑。
村家四月词十首·其五
作者：查慎行
朝代：清
体裁：七言绝句

野老篱边独一家，卧闻隔竹响缫车。开窗自起看风雨，日在墙东苦楝花。
村家四月词十首·其八
作者：查慎行
朝代：清
体裁：七言绝句

大麦离披小麦黄，连朝次第欲登场。开笼莫放新鹅鸭，怕损邻田二寸秧。
村家四月词十首·其六
作者：查慎行
朝代：清
体裁：七言绝句

活东几日变虾蟆，细琐谋生亦有涯。租得山田还带溇，种菱时节种鱼花。
村家四月词十首·其十
作者：查慎行
朝代：清
体裁：七言绝句

山妻赤脚子蓬头，从此劳劳直过秋。海角为农知更苦，合家筋力替耕牛。
村家四月词十首·其四
作者：查慎行
朝代：清
体裁：七言绝句

小满初过上簇迟，落山肥茧白于脂。费他三幼占风色，二月前头蚤卖丝。
村童笼致黄雀二十尾用六十钱买之放生口占一首
作者：查慎行
朝代：清
体裁：五言律诗

八月野田雀，成群入市阛。充庖怜尔命，倒箧破吾悭。孰出樊笼外，并生天地间。放飞因戒杀，不是望衔环。
杜大宗名维翰与余同举顺天乡试三上春官不第而殁家素贫乏寡妻稚子㷀㷀相倚十馀年矣今秋周桐野视学畿辅拔其遗孤若馨入泮馨贫未能娶因以族兄之女妻之作诗以纪兼示杜郎
作者：查慎行
朝代：清
体裁：七言律诗

牧之京兆曾同举，稍长惭渠兄事余。回首神伤三黜后，过车腹痛十年馀。独留病妇持家教，能使孤儿读父书。今日两家羊酒贺，老槐犹认旧门闾。
杜肇余侍郎巡海闽粤故人严子愿在其幕中道出南昌诗以赠别
作者：查慎行
朝代：清
体裁：古风

短裘夜犯章江雪，快马嘶风三十驿。梅花催促使臣鞍，杨柳春旂看一色。平生未识侍郎面，才子翩翩杜陵客。与君昔别年月深，约略岁书更六七。余行绝徼偶生还，舌在逢人那堪说。半生出处祸乱定，万事蹉跎谋算拙。喜闻田横出海岛，旋见卢循免羁绁。昔之沧海今桑田，万户春耕破瓯脱。如君此去真壮游，幕府从容借筹画。乾坤升平我何乐，差胜危彊事行役。敝庐家世东海滨，禁网佃渔宽水国。迟尔同归作饱餐，巨鱼雪点吴盐白。
来鹤楼和韵
作者：查慎行
朝代：清
体裁：五言律诗

旧日松楸废，何年笙鹤来。樵人怜葬域，山鬼避香台。峰势重重合，湖光滟滟开。步虚人罕到，猜是小蓬莱。
杨南城自鄢陵升任剑川州牧道出黔阳因病乞休比方养痾黔灵山寺高其勇退之意作诗赠之
作者：查慎行
朝代：清
体裁：七言律诗

如此山深可耐寒，鬓丝禅榻且盘桓。日南郡较中州僻，天下官惟牧守难。世路交情双鬓换，春风归信一帆安。君家旧住吴淞岸，三泖烟波底样宽。
杨大中丞寿宴诗八十韵
作者：查慎行
朝代：清
体裁：五言排律

宇宙方多垒，英雄必大儒。两朝悬硕望，一代应贞符。学贯天人策，才镕造化炉。清名传四世，赋价俪三都。暂应郎官宿，旋栖禁掖梧。龙鳞批可畏，虎齿探何虞。锐气真无敌，虚名自不沽。在廷推小谏，有识服吁谟。十载官难调，三迁秩稍渝。纳言班汉爵，囧命入周书。继领霜台豸，重听柏府乌。花骢行尽避，赤棒或时须。姻娅论权贵，欢传溢路衢。异时公望合，一德旧臣孚。再秉金银管，弘开贡举途。风流归吐纳，文义辟榛芜。桃李公门盛，茶烟琐院晡。徽猷真藉甚，经术故非迂。撤帐传衣钵，临轩命仆夫。上情深眷注，廷论协都俞。锁钥西南重，恩荣礼数逾。雕鞍红叱拨，宫宴玉盘盂。朱芾加元老，黄金赐内帑。不应烦侍从，直为寄彤玈。赫赫千秋业，明明万里涂。三旌纷照耀，单骑历崎岖。忆昨初开幕，残疆尚负嵎。客尘双短鬓，时事一长吁。深箐蛮调象，丛祠鬼托狐。苍茫生胆勇，警策戒衣繻。大义攻鸣鼓，先声算获俘。坛场收老将，舟楫付烝徒。转粟时方亟，屯田计似纡。量沙俄积聚，编户悉将输。剖断才无滞，沈深意每殊。几时休战伐，随处萃逃逋。间道才通蜀，前军已渡泸。焚巢移渥朴，拔穴徙于菟。及见干戈息，从教政化敷。时危须震厉，地瘠赖支吾。楼为筹边筑，弓因克敌呼。经年烦草创，即事具规模。俗陋虽难化，苗顽亦可�。羁縻存体统，指摘讶睢盱。发难相如檄，留心郑侠图。御囚仍有礼，讨罪每矜辜。疾苦逢人问，疮痍试手扶。心铭关感动，口惠讵驩娱。春雨膏曾遍，秋风病卒瘏。哀怜看卖剑，痛切请蠲租。泽雁劳初集，吴牛喘渐苏。阴功多被物，忧国细倾壶。世尽荣殊遇，公犹孙硕肤。乞归辞婉委，优诏答勤劬。法曜辉南极，皇威畅两隅。印金龟转纽，袍锦鹤呈珠。侧听中兴传，谁云往事诬。谷城传指石，铃阁叶悬弧。俯仰差无负，韶华好自愉。长生花是桂，异域酒名芦。野猎登麋鹿，山肴进鹧鸪。黑头光黼黻，明目艳氍毹。仙骨清方贵，豪家习总无。风华矜少壮，顾盻指须臾。瘴疠披襟净，烟霞满腹腴。西园催刻烛，东郭滥吹竽。贱子通家旧，频年幕府趋。孤踪随泛梗，里耳厌皇荂。自比依枝鹊，谁怜伏枥驹。襄阳留叔子，夏口滞元瑜。乡思年年共，陪游往往俱。礼优惭上客，才短惜微躯。知己能容拙，开怀必尽愚。但令亲几舄，何用苦牵拘。古有轻投笔，人今异执殳。诗狂容杜甫，操狭笑淳于。感愤寻常失，蹉跎岁月徂。受知非泛泛，述报秪区区。醉酒杯长润，衔毫墨未枯。平淮碑好在，未敢忆江湖。
杨浴庵饯别于谋野庄
作者：查慎行
朝代：清
体裁：七言律诗

黄门门下无多士，三十年来尽罢官。白首荷君存古道，清樽留我话更阑。科名得路人馀几，子弟能文事最难。别后倘逢潮信便，好从鱼素报平安。
杨耑木来都出示涿州道上见怀八绝句次韵奉荅·其一
作者：查慎行
朝代：清
体裁：七言绝句

荒程野店暗戎戎，灰洞连云小驿通。辛苦琉璃河畔路，一天冰雪两征鸿。
杨耑木来都出示涿州道上见怀八绝句次韵奉荅·其七
作者：查慎行
朝代：清
体裁：七言绝句

冰泮西沽唤桨师，久留生计太无奇。白驹只合逃空谷，一食场苗便絷维。
杨耑木来都出示涿州道上见怀八绝句次韵奉荅·其三
作者：查慎行
朝代：清
体裁：七言绝句

旧来书札屡相存，难遣离愁阅晓昏。今夕和歌燕市里，不知何事尚销魂。
杨耑木来都出示涿州道上见怀八绝句次韵奉荅·其二
作者：查慎行
朝代：清
体裁：七言绝句

短衣笃速又重来，双眼摩挲试一开。拚得故人惊黑瘦，断肠谁似贺方回。
杨耑木来都出示涿州道上见怀八绝句次韵奉荅·其五
作者：查慎行
朝代：清
体裁：七言绝句

蛾眉里族艳同时，锦瑟虽工俗岂知。比似孝标还旷达，上年归燕并无诗。
杨耑木来都出示涿州道上见怀八绝句次韵奉荅·其八
作者：查慎行
朝代：清
体裁：七言绝句

行期为尔少迟留，南酒新香出竹篘。杨柳作鞭花压帽，此时去住两无愁。
杨耑木来都出示涿州道上见怀八绝句次韵奉荅·其六
作者：查慎行
朝代：清
体裁：七言绝句

横草才情好在无，髑髅犹记血模糊。征南宾客今沦落，怕展蓝田射虎图。
杨耑木来都出示涿州道上见怀八绝句次韵奉荅·其四
作者：查慎行
朝代：清
体裁：七言绝句

南园一醉梦难消，新指陂坻丈五高。迸落客中知己泪，刺梅花下长蓬蒿。
杨致轩偕诸子枉过敝庐
作者：查慎行
朝代：清
体裁：五言律诗

老抱延陵痛，经秋只自悲。感君携伴至，慰我敛眉时。久别可无酒，有情聊赋诗。勿嫌芳草月，今夜过墙迟。
杨致轩命工写补衲图自题四绝句大抵皆寓言初白老人不欲一语道破赠以六言四偈拈华微笑正不必从大众索解也·其一
作者：查慎行
朝代：清
体裁：六言诗

偪仄藕丝针孔，直从古古到今。还珠谁开左手，补衲自贮苦心。
杨致轩命工写补衲图自题四绝句大抵皆寓言初白老人不欲一语道破赠以六言四偈拈华微笑正不必从大众索解也·其三
作者：查慎行
朝代：清
体裁：六言诗

随身不挂寸丝，传法才留一缕。本来无缝天衣，忍说西穿东补。
杨致轩命工写补衲图自题四绝句大抵皆寓言初白老人不欲一语道破赠以六言四偈拈华微笑正不必从大众索解也·其二
作者：查慎行
朝代：清
体裁：六言诗

情难校铢轻重，口戒言锥有无。待赴投针机会，耐加磨杵工夫。
杨致轩命工写补衲图自题四绝句大抵皆寓言初白老人不欲一语道破赠以六言四偈拈华微笑正不必从大众索解也·其四
作者：查慎行
朝代：清
体裁：六言诗

去且打包行脚，归当縳律坐禅。金粟影中头面，木犀香里因缘。
杨花同恒斋赋
作者：查慎行
朝代：清
体裁：七言律诗

散作轻埃滚作团，不成花片但漫漫。春如短梦初离影，人在东风正倚栏。微雨乍粘还有态，柔条欲恋巳无端。袛应老眼怜轻薄，长自摩挲雾里看。
杨诚斋诗有韶州山又胜雄州之句余过英德为进一解曰英州山又胜韶州今日行至平乐城南群峰竞秀争奇目不暇给英山又不足言矣问之土人无能举其名者然不可无诗纪之也
作者：查慎行
朝代：清
体裁：七言律诗

突兀离奇纵复横，峰稠嶂叠总无名。千寻自拔云霄上，万古何曾草木生。佛指佛螺青未了，石莲石笋画难成。天教增损诗人眼，直觉昭州又胜英。
松林寺
作者：查慎行
朝代：清
体裁：七言绝句

含烟含露一梢梢，花果禅扉锁合牢。野鸟不知园有禁，隔墙衔出紫蒲桃。
松花和院长
作者：查慎行
朝代：清
体裁：七言律诗

谡谡风吹坠粉乾，似花仍不作花看。渗成竺国瞿昙面，染得华阳道士冠。鹤翅勤来因扫拂，蜂须难觅为高寒。神方果有轻身诀，斸取阴脂试共餐。
枕上偶成
作者：查慎行
朝代：清
体裁：古风

漏尽鸡一鸣，遥遥村砦里。须臾遍城市，历乱殊未巳。晨光澹列宿，虚白上窗纸。夜来江湖心，梦断不可理。似觉柔橹声，咿哑犹在耳。
枕上偶拈
作者：查慎行
朝代：清
体裁：七言律诗

撚须拥鼻出呻吟，浅语中含感嘅深。燕散已无雏可恋，花开尚有蝶相寻。病馀稍悟浮休理，閒处微徵寂照心。因病得閒閒且病，也如梦阅去来今。
枕上呻唫二首·其一
作者：查慎行
朝代：清
体裁：五言律诗

受病知何日，今为觉痛时。不仁先手足，馀毒递肝脾。自得安心药，难寻速效医。朽株空穴喻，三复乐天诗。
枕上呻唫二首·其二
作者：查慎行
朝代：清
体裁：五言律诗

细数平生友，人间剩几人。枯松形伴影，宿草鬼为邻。隔世转头乍，连宵来梦频。远惭兼近愧，一叹一伤神。
枕上喜闻橹声
作者：查慎行
朝代：清
体裁：五言律诗

橹声清似雁，摇梦下前汀。转益归心急，能教醉耳醒。风生南北埭，月过短长亭。不解眉山老，欣闻泗岸铃。
林竹筠封翁招饮榕庵
作者：查慎行
朝代：清
体裁：七言律诗

山根沮洳湿苍苔，别业重新凿石开。但使周遭留竹树，不妨次第补亭台。五经又课诸孙读，一榼频携远客来。指点旧时门径改，双榕前岁拔风雷。
林草臣携酒见过
作者：查慎行
朝代：清
体裁：五言律诗

草堂无定所，乱后属他人。爱客老尤笃，论交晚自亲。割鲜兼众味，载酒过比邻。一醉叨深眷，翻怜地主贫。
林鹿原饷武夷茶
作者：查慎行
朝代：清
体裁：七言绝句

头纲拜赐吾何有，细色徒闻马上誇。何法商量好消渴，都篮分得大窠茶。
枞阳僧舍消暑七首·其一
作者：查慎行
朝代：清
体裁：古风

枞阳古重镇，六代推繁华。军府建旌麾，居民十万家。自从郡邑改，夹岸惟蒹葭。谁知近水市，客馔无鱼虾。
枞阳僧舍消暑七首·其七
作者：查慎行
朝代：清
体裁：古风

老夫方昼眠，风雨来纵横。欠伸得馀味，群动了不惊。电影搜破壁，谓是吾眼明。雷声殷空床，谓是吾耳鸣。须臾万窍寂，残梦续复成。
枞阳僧舍消暑七首·其三
作者：查慎行
朝代：清
体裁：古风

昔与钱少阳，兹焉互酬唱。频为文字饮，屡荷鸡黍饷。别中两寄书，松竹问无恙。答言吾老矣，后会恐难望。世薄风气衰，老成果殂丧。田间一茅屋，过者今悽怆。
枞阳僧舍消暑七首·其二
作者：查慎行
朝代：清
体裁：古风

古刹聚劫灰，入门尚茅茨。曾经上番住，径造不见辞。短墙日就颓，故榻犹未移。阇黎颇好事，指我壁上诗。重来亦偶然，翻触徂年悲。
枞阳僧舍消暑七首·其五
作者：查慎行
朝代：清
体裁：古风

庭空白日长，竹树森成林。彼当炎歊气，我受清凉阴。北窗多好风，时时中衣襟。长恐俗子觉，叩门来足音。
枞阳僧舍消暑七首·其六
作者：查慎行
朝代：清
体裁：古风

客赠赣州兰，幽赏自矜贵。远游无长物，为尔添一累。月明看露光，人静觉花气。提携成老伴，一笑吾臭味。
枞阳僧舍消暑七首·其四
作者：查慎行
朝代：清
体裁：古风

道楷本名僧，文士相往还。筑居傍阛阓，长苦不得閒。远客寡交游，避暑来掩关。汝出我居守，嗒焉似空山。
枣东书屋大雨联句
作者：查慎行
朝代：清
体裁：古风

炎歊酿昏梦，猛雨发疲曳。补天潜女娲，射日恣后羿。银界指河倾，毕躔知月离。三光乍弛职，九野悉蒙翳。阴阳两相贼，水火时为帝。得非昆崙囚，倏受颛顼制。暑路舞商羊，朱波腾黑蜧。酣鏖钜鹿战，奋助昆阳势。电母掣䃸磹，雷公拔精锐。蛟螭牙瓜活，虎豹股栗毙。急点绳脚粗，密飞丝缕细。檐垂匹练下，庭涨立谈际。奔浑赴沟渠，淼莽连埤堄。森森竹箭直，滚滚浮沤继。大麓易以迷，繁星恐不系。巢饥有乌啄，叶哑无蜩嘒。是处长蓬蒿，何人理荪蕙。群淹窘跂息，烝涉愁厉揭。入市奡荡舟，行泥禹乘橇。车轻难就熟，马怯失奔踶。滑澾喜儿童，沾濡怜仆隶。盆荷卸浮瓣，林果脱危蒂。青沈兔目槐，翠刷龙鳞薜。柳腰任自誇，葵足宁烦卫。丑石苔发披，枯槎菌钉赘。鹳鸣蚁封徙，蚓吊蛙坎瘗。阴穴咽暗啼，高翾惜华毳。鹰鹯尚屈猛，燕雀盍少憩。万里觇郊畿，八埏首幽蓟。遥传地欲浮，仰视天方懠。涔涔冲塞去，岌岌排墙逮。富粟悭卖珠，贫薪剧剉桂。西北正愁霖，东南想连畷。金堤儆楗帚，薄产关种艺。或者太浸淫，将毋成渗沴。可无鱼鳖患，且免蝻蝗蔽。农占觊有秋，王省实惟岁。丞相调玉烛，至尊执宝契。旱涝互乘除，丰凶恒酌剂。吾曹复何事，良会况有例。虽非酒为池，幸以瓦为袂。居人宅如泛，过客驾频税。何劳禁足方，自颂安心偈。诗社得陶潜，饮徒偕蒋济。远坊轮蹄散，深坐吟笺递。借驴罢朝谒，蹑屐寡参诣。宴乐需云宜，括囊坤象闭。防虞沈灶事，仓卒移床计。零沥似啁哳，倾倒敌懔悷。閒斋一喧寂，浮俗等尘㙪。盘餐省痴蝇，墙垩剥牡蛎。嗟我孤影形，爱君好兄弟。束带已发狂，解衣复成嚏。筵携吹月琯，袖挟扫云彗。索醉来已迟，忘机止或泥。流连永今夕，唾涕弃一切。从教清漏移，莫问明星暳。刻残三寸烛，哦出五言制。手写类蚕眠，口占非獭祭。摧颓兴易尽，烂熳词多缀。瞥眼过氛烟，倒头成梦寱。去将荷蓑笠，归及鼓舟枻。老翁何所求，却立望秋霁。
枣强道中喜晴
作者：查慎行
朝代：清
体裁：五言律诗

断云开四望，初日解重阴。野气浮天动，烟光薄树深。疲牛寻故迹，老马得归心。题遍旗亭壁，何人识苦吟。
柘湖感旧和徐淮江
作者：查慎行
朝代：清
体裁：七言律诗

满湖轻浪绿差差，别样风光两度期。扬柳半帆春载酒，蔷薇一砚雨催诗。未知此后花谁主，可惜重来鬓已丝。早是惊心八年事，梦阑灯灺不多时。
查浦书屋图为德尹题四首·其一
作者：查慎行
朝代：清
体裁：七言绝句

两砖斜日过墙迟，课罢频看桂影移。此树年来生意尽，可堪头白话儿时。
查浦书屋图为德尹题四首·其三
作者：查慎行
朝代：清
体裁：七言绝句

五十年来老弟兄，暂归也复可怜生。一灯不作江湖梦，好片对床风雨声。
查浦书屋图为德尹题四首·其二
作者：查慎行
朝代：清
体裁：七言绝句

生子还同邵伯温，见爷时节恰能言。挽须问事休轻吓，直为怜渠合杜门。
查浦书屋图为德尹题四首·其四
作者：查慎行
朝代：清
体裁：七言绝句

藏书不过五千卷，筑屋只消八九楹。先被畔烟偷画藁，问君书屋几时成。
柬朱竹垞表兄时移居古藤书屋
作者：查慎行
朝代：清
体裁：七言绝句

整娖牙签万卷馀，谁言家具少于车。僦居会向春明宅，好借君家善本书。
柳林喜雨呈同僚
作者：查慎行
朝代：清
体裁：七言律诗

高柳垂阴渐近关，炎蒸疑在有无间。解衣脱帽君恩重，下马分题客况閒。枕底雷生南涧雨，城头云起别州山。朝来拟草甘霖颂，才短羞随供奉班。
柳梢青·从庙市买菊花二本白者先开黄者较迟半月戏嘲之
作者：查慎行
朝代：清
体裁：词

零露漙漙。重阳过也，菊蕊初团。本来同谱，根曾同种，花拟同看。问伊开则谁先。似两姓、诗人一般。白在黄前，乐天乐地，居易居难。
栖贤寺阻雨示角子禅师
作者：查慎行
朝代：清
体裁：古风

七尖峰埋烟一坞，五老神情皆下俯。携来杖顶昨日云，洒作灯前夜来雨。石头路滑不可行，游人早起祈天晴。禅翁劝我且吃饭，同向空堂坐水声。
桂枝香·辛卯十二月武英殿书局告竣停免内直填此自嘲
作者：查慎行
朝代：清
体裁：词

老郎颜驷。问霜雪盈颠，久留何事。寅入申归，刊韵聊充外史。村夫子辈能相笑，笑日日、乱书堆里。多年积算，不知耗却，几囊官米。漫赢得、灯花送喜。似蠹鱼蚀了，神仙两字。从此投闲，免作蝇钻故纸。柯亭刘井回翔入，更休论、省官省吏。还应自幸，身慵职散，称优闲地。
桂殿秋·题桂菊图为友人寿
作者：查慎行
朝代：清
体裁：词

高士宅，列仙家。秋光尽入画图誇。移将月里长生树，来配霜前不落花。
桂江舟行口号十首 其九 绣山岩
作者：查慎行
朝代：清
体裁：七言绝句

过尽顽礓乱石堆，绣山一穴忽天开。明知不是秦人洞，容得渔舟日往来。
桂江舟行口号十首·其一
作者：查慎行
朝代：清
体裁：七言绝句

龙江驿前水倒流，竹棚移上别山头。趁虚人去愁唤渡，失却閤沙刳木舟。
桂江舟行口号十首·其七
作者：查慎行
朝代：清
体裁：七言绝句

雾雨濛濛霁景稀，人编蕉叶作蓑衣。橹摇渔父唱歌去，牛背牧儿浮水归。
桂江舟行口号十首·其三
作者：查慎行
朝代：清
体裁：七言绝句

水自东流客自西，经过大抵是凄迷。木棉枝上钩辀鸟，夜夜夜深不住啼。
桂江舟行口号十首·其二
作者：查慎行
朝代：清
体裁：七言绝句

漓江江色绿于油，百折千回到海休。多事天公三日雨，一条罗带变黄流。
桂江舟行口号十首·其五
作者：查慎行
朝代：清
体裁：七言绝句

行近昭潭滩倍多，艑郎劝力唱牙何。此声莫作寻常听，便是湘南款乃歌。
桂江舟行口号十首·其八
作者：查慎行
朝代：清
体裁：七言绝句

戍旗相傍有人家，水退依然就浅沙。二月芳菲看已尽，满滩芦菔自开花。
桂江舟行口号十首·其六
作者：查慎行
朝代：清
体裁：七言绝句

南望苍梧北桂林，中间七驿瘴尤深。不知云气藏多少，能使蛮天日日阴。
桂江舟行口号十首·其十
作者：查慎行
朝代：清
体裁：七言绝句

一月春寒甚腊寒，北风飒飒上樯竿。南人不办冬衣服，也道朝来裌胜单。
桂江舟行口号十首·其四
作者：查慎行
朝代：清
体裁：七言绝句

下滩不信上滩劳，比似登山步步高。好语梢公牢把柁，上前只费两三篙。
桃源县
作者：查慎行
朝代：清
体裁：七言绝句

废绿春荒瘠土耕，河壖小县并无城。武林鸡犬应相笑，如此苍凉浪得名。
桃源舟中
作者：查慎行
朝代：清
体裁：七言律诗

路比仙源迥不同，恍于此地作渔翁。帆移柳岸云浮白，日射芦村雾吐红。直与回肠纾郁结，放教双眼破鸿濛。人间好境难多得，生怕明朝又逆风。
桃源访胡孔志不值
作者：查慎行
朝代：清
体裁：七言律诗

汉阳分袂巳多年，闻说游踪久入燕。归路我经秦客峒，故人贫就广文毡。桑麻旧俗今谁主，苜蓿荒斋醉少缘。秋雨暮帆惆怅在，可堪回首洞庭烟。
桃花寺
作者：查慎行
朝代：清
体裁：古风

巳过桃花口，再问桃花寺。独客扣门来，老僧方坐睡。欲知春浅深，但看花开未。
桐乡友人至传长孙兴祖举子及接家信乃生女也口占解嘲二首·其一
作者：查慎行
朝代：清
体裁：七言绝句

谁把维虺比梦熊，传讹几与弄獐同。笑将镜镊投诸地，等被人呼作太翁。
桐乡友人至传长孙兴祖举子及接家信乃生女也口占解嘲二首·其二
作者：查慎行
朝代：清
体裁：七言绝句

弱女非男却胜无，苦催吾景赴桑榆。可怜孙又为人父，二十年前膝上雏。
桐城王方日为亡友蒋度臣刻诗集于汴中后列同学姓名余兄弟与焉度臣之殁宜有哀辞宿草之哭亦情所不能已也二首·其一
作者：查慎行
朝代：清
体裁：七言律诗

不是无家柰别离，盖棺事了始归期。半生好客皆情累，一第成名亦数奇。箧底有金贫肯惜，人间无路老方知。最怜湖海元龙气，收拾光芒入小诗。
桐城王方日为亡友蒋度臣刻诗集于汴中后列同学姓名余兄弟与焉度臣之殁宜有哀辞宿草之哭亦情所不能已也二首·其二
作者：查慎行
朝代：清
体裁：七言律诗

回思腹痛平生语，谬托知音抚绝弦。长恐云烟随散灭，忽惊珠玉已流传。九原可作应相慰，同调无多又自怜。不觉馀哀生感激，为君展卷一潸然。
桐城谒左忠毅公祠
作者：查慎行
朝代：清
体裁：五言律诗

历历三朝事，他时发指冠。贤人当横决，国势必摧残。俎豆新楹肃，乾坤正气完。如何乡后辈，偏有孔都官。
桐城钱田间先生相遇都门出诗集见示中有丁酉寓长干寺投赠先君子七律一章距今已三十二年先君下世且十一年矣感而次韵
作者：查慎行
朝代：清
体裁：七言律诗

敝庐风雨十年扃，南北身随败叶零。先友渐如星落落，残宵愁对火荧荧。诗贪记忆关心读，话到苍凉制泪听。莫问生涯流转迹，贱贫何事不曾经。
桐庐
作者：查慎行
朝代：清
体裁：古风

山偪不可城，千家聚成邑。民居半商贾，仰取俯有拾。斩栎起炭烟，割林收漆汁。托身覆载内，生理随分给。壮年不早计，暮齿行已及。莫怪杜陵翁，茫茫百忧集。
桐野又示七律一章谓前诗不必寄院长再次来韵
作者：查慎行
朝代：清
体裁：七言律诗

怀珠戴玉互成文，直作诗题远见分。网出千丝辞密藻，射来五色想堋云。雪斑味美秋方足，柘绿名佳古未闻。义合及宾吾敢靳，要传新句涤辛荤。
桐阴和灌园
作者：查慎行
朝代：清
体裁：七言律诗

积雨晴来暑倍加，午阴端爱片时遮。展开疏簟三间屋，扫过空庭半月花。清露欲流浓作乳，碧天初洗澹无霞。如何叶底留蝉蜕，长听高吟在别家。
桢儿作钓台诗未识严先生不受官之故徒以高隐目之作一首以广其意
作者：查慎行
朝代：清
体裁：古风

武宣驭下如束湿，课职东京亦孔棘。一官直欲臣故人，此意先生应早识。逃名事偶同高尚，避辱心孤转深匿。羊裘一领却累渠，苦被旁求相物色。伏波谤生薏苡珠，侯霸得罪由司徒。客星非将亦非相，吏议可得加狂奴。君不见璜溪老叟不自重，出应于畋后车梦。万古江湖两钓竿，潜龙勿用鹰扬用。
梁溪秋晚
作者：查慎行
朝代：清
体裁：七言绝句

绕郭林塘净晚烟，放閒黄犊水平田。吴霜未剪江南绿，犹有菱歌动叩舷。
梁溪道中
作者：查慎行
朝代：清
体裁：五言律诗

山水多平远，秋来悉美田。红姜肥似掌，紫芋大于拳。玉剥菱腰阔，珠收芡粒圆。老饕归为口，一味说丰年。
梁溪马碧沧索题桐山草堂
作者：查慎行
朝代：清
体裁：七言律诗

吟遍峰头又水涯，九龙归梦隔烟霞。期君早种十年树，待我来看三月华。药录欲传须手著，琴材若中有人誇。不然斗大成何用，万里丹山客是家。
梁药亭以端溪紫玉砚赠行
作者：查慎行
朝代：清
体裁：古风

吾家老诗翁，远寄数挺墨。行装无好砚，一试那易得。前年送君归，许我端溪石。匆匆过三年，此语时在臆。夜闻君到京，壶漏下初刻。入门异彩发，君故不自匿。欣然笑相谓，前诺幸免食。开囊把赠余，理腻不容拭。何来琉璃匣，养此马肝色。馀润吐紫烟，灯光忽被蚀。吾弟两踰岭，嗜好痴已极。曾抛金珠装，蓄砚比封殖。穷搜愿难满，妍丑庶能识。亦云此石精，温润含玉德。忽然落吾手，旁睨三太息。物归洵有数，在获讵须弋。奈无十五城，岂易偿拱璧。君才本间世，海岳钟奇特。仙人五色裙，来跨凤皇翼。飘飘凌云赋，一一好句逼。留以供濡毫，挥洒固其职。顾蒙谬许与，降气自摧抑。我诗苦非豪，边幅守封洫。近来尤懒惰，故步荒学植。得钱了应詶，例取加粉饰。诋娸人挟喙，描写腕无力。徒然辱佳惠，胡取三百亿。逝将返柴荆，稍稍辟畛域。门前一溪水，泼眼清湜湜。洗砚先洗尘，有如苗去贼。学书兼学字，尚觊名副实。持君赠行具，写我长相忆。因之谢吾宗，墨点漆光黑。
梅花引·壬寅小除夜与德尹分赋
作者：查慎行
朝代：清
体裁：词

一方苔。一梢梅。残雪初消花未开。好风来。好风来。腊底春前，韶光方暗催。明朝便是明年节。勿论今夕为何夕。且衔杯。且衔杯。兄弟劝酬，白头知几回。
梅雨
作者：查慎行
朝代：清
体裁：五言律诗

半月濛濛雨，千畦释释耕。麦租虽未入，米价渐将平。屋老础长润，庭虚苔任生。吾脾方畏湿，却立候新晴。
梅雨二十二韵和灌园
作者：查慎行
朝代：清
体裁：五言排律

五月浔阳雨，蛟龙正郁蟠。地浮三楚阔，云纳九江宽。暴涨摇城郭，馀波溢井干。鄱湖连浩淼，庐阜失巑岏。鸣鹤翻依树，飞鱼不上竿。及时阴已动，退位火疑残。天气昏连晓，人情暖易寒。蚊飞偏搅昼，蛙闹故侵官。旧缕蛛穿网，新泥蚁筑坛。竹皮流薄粉，桐乳坠轻丸。蕉翠宜沈绿，榴红信渥丹。湿萤光燄短，抱鹊羽毛乾。柳坏蛴螬匿，墙空蜥蜴钻。案蝇沿砚水，穴鼠齧盆兰。物理寻常见，诗联贴妥难。炉香萦几席，黴黝上衣冠。不出抛芒屩，无聊却扇纨。老嫌书幌暗，病觉布衾单。冰簟凉贪睡，琴弦缓废弹。入舟同寂莫，着屐试蹒跚。直欲登楼去，还从倚槛看。空濛虽变态，缥缈必奇观。
梅雨初晴
作者：查慎行
朝代：清
体裁：七言律诗

沮洳下湿生苍苔，三旬苦雨经黄梅。水田万蛤夜群吠，林巷一蝉晴忽来。晒书亭前日淡淡，打麦场上风䬐䬐。邻家作苦一相劳，耘鼓正报槐花开。
梅雨初霁
作者：查慎行
朝代：清
体裁：古风

陇�有惰农，无端负舂稿。十年京洛住，风气习高燥。左臂虽病风，土脾幸未槁。还乡岂不乐，顾巳迫衰老。翻畏梅雨多，侵肤剧蚧蚤。儿童报新霁，起视天宇好。蝉嘒林叶初，鸡鸣曙光早。微飔自南来，掩冉被庶草。夏课晨有程，方当事研讨。曝书良先务，趁此日杲杲。
梅雨将至曝衣庭下睹旧赐纱葛袍感赋
作者：查慎行
朝代：清
体裁：七言绝句

一桁高悬犊鼻裈，箧中剩有赐衣存。为防梅黦重开看，閒与儿曹说主恩。
梅雨连旬村中无播谷者
作者：查慎行
朝代：清
体裁：五言律诗

夜夜雨连朝，村村路断桥。沉波多宿麦，被垄少新苗。垤蚁缘阶上，庭蛙闯户跳。眼前愁脉满，灾岂待风潮。
梅雨连旬河流暴涨偶同德尹泛村船入菖蒲港
作者：查慎行
朝代：清
体裁：七言绝句

雨急沟渠涨怒生，再添一尺与桥平。无端惊起江湖梦，听作船头放闸声。
梦中得绝句似小游仙诗醒而录之
作者：查慎行
朝代：清
体裁：七言绝句

东海东头拾火珠，抱来径寸岂论铢。儿童莫逐黄金弹，笑向扶桑打赤乌。
梦横塘·得家信
作者：查慎行
朝代：清
体裁：词

绳桥梦杳，丝路人稀，书来岁聿云暮。寄到春衫，叹节序、中更寒暑。骥子聪明，别时犹小，今能忆父。只家贫世乱，大要怜渠，慈母杖、休轻与。我行不为封侯，甚归期屈指，误了还数。绩火蓬窗，暗想到、昨封题处。谁知向、鸡声绝徼，孤馆愁开夜深雨。待不消魂，一回对影，也悲辛狂顾。
梦横塘·题城南田老斋壁
作者：查慎行
朝代：清
体裁：词

鹊巢门巷，老树低墙，映檐一带城雉。三径频开，俗士驾、寻常不至。雕斛栽花，瓷盆养石，满栏苍翠。爱微霜初度，浓日犹温，都未有、残冬意。楚南风物无多，剩何参老去，能谈往事。清景依然，只难得、閒人如尔。拟约个、酒徒再到，想见梅边雪翻蕊。洗研求题，尝茶看画，与重揩棐几。
梧州
作者：查慎行
朝代：清
体裁：五言律诗

东粤行初尽，三江此要冲。商通藤县米，箄出象州松。北望云千㬪，南来瘴几重。小舟如箬笼，双膝劣能容。
梨岭庙前古松为火所焚作歌吊之
作者：查慎行
朝代：清
体裁：古风

吾闻梨岭庙前老松树，旧与岭势争岧峣。此庙有兴废，此松阅世不知凡几朝。亦不知其高几万丈，直从山根拔起上蔽山之椒。今来何阒寥，竽籁不复闻箫韶。可怜去年秋，已作霹雳焦。雷公斩断青虬腰，白鹤飞去谁能招。岂无楩楠与竹柏，坐觉满山气象入望成萧条。独留古根深涧底，神呵鬼护如灵苗。茯苓岁久化琥珀，居人德薄何敢以倖邀。翻思十年前，东南寇盗蜂拥潮，山童石赭供爨樵。汝于此时幸得脱，贼兵不斫乃被野火烧。天既赋良材，使得干云霄，胡为灰劫随僧寮。长成艰难摧拉易，自古在昔非今朝。呜呼，自古在昔非今朝。
棕拂子示两及门
作者：查慎行
朝代：清
体裁：五言律诗

竟得驱除力，群蝇不敢贪。清幽吾最羡，束缚尔何堪。自爱依书幌，差宜挂草庵。误人消底物，江左只清谈。
椒园自杭归用鱼韵继和四章见示再叠答之·其一
作者：查慎行
朝代：清
体裁：七言绝句

剩馥残膏吐弃馀，免冠自哂不中书。何来好句如香饵，十丈寒潭又出鱼。
椒园自杭归用鱼韵继和四章见示再叠答之·其三
作者：查慎行
朝代：清
体裁：七言绝句

垂白慈帏暮倚闾，平安兼望海南书。诗人至性吾能识，弹铗归来岂为鱼。
椒园自杭归用鱼韵继和四章见示再叠答之·其二
作者：查慎行
朝代：清
体裁：七言绝句

多生有味在三馀，不是还书即借书。童似蛰虫愁启户，主方溉釜喜烹鱼。
椒园自杭归用鱼韵继和四章见示再叠答之·其四
作者：查慎行
朝代：清
体裁：七言绝句

霜雪侵陵日月除，一尊与尔且浇书。剩留五色离披羽，待配春盘泼刺鱼。
椒嵓座上喜晤王赤城兼读集中见寄诗知与余神交有年矣短章奉詶
作者：查慎行
朝代：清
体裁：古风

故人知我来，堠骑迎郊甸。相逢车笠间，尚作文酒宴。后堂出嘉宾，齿序列筵䉵。为言老兄弟，结契自少贱。我初熟君名，想像得君面。邂逅此会奇，心期慰依恋。酒酣出新句，唱和近成卷。语妙非俗观，篇终有馀善。长歌谬见及，卒读讶深眷。仆本田间人，无端去乡县。奔驰十年事，迅若释弦箭。挟瑟与弹筝，随时技羞变。重来有何趣，翼塌孤飞燕。猥蒙许与加，力薄巳难践。从君生感激，别泪为一泫。
椿树草堂月下分韵得侵字
作者：查慎行
朝代：清
体裁：七言律诗

草堂无树月无阴，但觉风生露气侵。跌宕久嗟良会少，疏狂终托故交深。閒消长夏宜甘酒，老傍清光耐苦吟。从此京华比河朔，垆边知费几招寻。
楚黄陶忠毅公以世胄协守宁前卫癸未城陷公殉节焉事具合肥宗伯行略其冢子上辛出公画像索题用旧韵
作者：查慎行
朝代：清
体裁：七言律诗

已陷金城破玉门，瓜沙河渭总啼痕。捐躯几辈曾当局，抵掌何人不大言。五代铁鎗传画像，百年江月酹清尊。李家降表寻常事，话到书生恼梦魂。
楼上看雨
作者：查慎行
朝代：清
体裁：七言律诗

卧闻床下殷轻雷，起拓南窗八扇开。墙缺云流山影去，树头风截雨声来。一鸠逐妇移阴立，双燕将雏取势回。我本无田还望岁，略分馀润到苍苔。
楼敬思朱袭远追送于大瀜江赋三言古诗为别
作者：查慎行
朝代：清
体裁：六言诗

胡桐花万堆雪，踯躅花千层血。大波沦小波沏，百斛舟十夫力。居者主行者客，湘江南漓水北。云淰淰风淅淅，难莫难此时别。
楼敬思送菊
作者：查慎行
朝代：清
体裁：七言律诗

老去逢秋爱晚香，故人与致满车黄。怜渠亦在风尘际，置我居然篱落旁。折免小鬟偷插鬓，来如佳客快登堂。曾分一斗泉边酿，准备花时洗盏尝。
槐阴露坐
作者：查慎行
朝代：清
体裁：五言律诗

我爱双槐好，婆娑满院遮。蟠根容穴蚁，出屋带栖鸦。未落三秋叶，将舒六月花。近身安片席，馀荫给邻家。
槟榔
作者：查慎行
朝代：清
体裁：五言律诗

不愁侵瘴疠，开辟得奇功。远客熏颜醉，蛮娘论口红。香回金醴液，清漱玉川风。万里经相识，谁怜庾信同。
樟树镇
作者：查慎行
朝代：清
体裁：七言绝句

潇滩流下棹歌声，一曲清江见底清。老树不知生意尽，尚凭古社占村名。
樟树鹭巢歌为施渟如明府作
作者：查慎行
朝代：清
体裁：古风

铅山县署南城坳，绿阴冬夏常相交。豫章之材凡五树，上有鹭鸶来结巢。东风二月高禖祀，燕子来时岁相遇。哺雏引子直经秋，此是风标遗种处。前者代嬗如高曾，后者相继如云仍。雪衣飘然阅五世，螽斯蛰蛰还绳绳。我读东京循吏传，鸮变好音虎革面。雀雏不探童子仁，畴昔传闻今眼见。施侯到官踰两年，政成三异群称贤。仁民及物物斯乐，飞鸟依人人自怜。此地昨曾经寇贼，安集哀鸿繄谁力。老夫重过十八年，烟火居然万家邑。佳辰召客开华筵，叶凫缑鹤同翩翾。酒酣为尔赋长句，侯乎侯乎岂非仙。
樟滩
作者：查慎行
朝代：清
体裁：古风

小县晨发船，建溪展平绿。前行三四里，跳沫粗如鹄。厥名曰樟滩，畜害自古酷。假令势下趋，直泻无回躅。石梁㐲水底，未免防坎毒。奈何三折形，故作巴字曲。湍奔方有激，石起陡被束。一芥一针投，中间不容粟。两旁剧刀剑，狞恶伺失足。篙工善驾驭，肯与怒机触。驯彼豮豕牙，服我童牛牿。终焉脱于险，初若顺所欲。方悟不扰心，可以远蹶促。侧闻前滩多，怪石难悉录。吾生不有命，恐惧随羸仆。
橘薪
作者：查慎行
朝代：清
体裁：五言律诗

生意千头尽，园租五�荒。子孙贫敢计，奴婢价谁偿。入室钩衣破，为薪刺眼伤。更愁秋冷澹，屋角少青黄。
橘蠹化蝶
作者：查慎行
朝代：清
体裁：古风

橘蠹凡两种，食心与食叶。食叶者速化，势如灵鬼摄。朝为蠕蠕虫，暮作栩栩蝶。公然委其蜕，双翅巧开合。却向故枝头，飞飞绕三匝。漆园方大梦，与汝形相接。试问前后身，依稀在目睫。
次也读书王园夏日偶过之索诗题壁
作者：查慎行
朝代：清
体裁：五言律诗

地僻人声觉，林深晓气通。枣花开带刺，藤角堕兼虫。击柝过佳客，传餐累小僮。避炎知有处，来就北窗风。
次儿武原归舟又得菊数种
作者：查慎行
朝代：清
体裁：五言律诗

道远宜兼土，船轻不费担。好花来一一，荒径辟三三。万事同儿戏，馀香借客谈。瓦盆非俗物，多取未为贪。
次冯文子南归留别韵
作者：查慎行
朝代：清
体裁：古风

高视泬寥天，俛瞰广莫野。敛才就实地，始信得力寡。文章技尚卑，矧乃论骚雅。方期木鸡养，不碍伏虎哑。读书滕口说，正坐气难下。筑台逃文债，支户辞吟社。静观得妙理，扰扰何为者。因君又多言，馀习吾未舍。
次副相揆公塞外遇雪用旧韵见怀二首·其一
作者：查慎行
朝代：清
体裁：五言律诗

远枉三秋讯，开当雪霁时。断云归岫晚，朔雁渡江迟。旧事炊粱梦，新篇叠韵诗。别前初约在，宛宛见心期。
次副相揆公塞外遇雪用旧韵见怀二首·其二
作者：查慎行
朝代：清
体裁：五言律诗

班行同引籍，掌次近除名。马上冲寒色，山中曝背情。君才方大用，吾意适孤行。若问菟裘计，鸠巢拙未成。
次和匠门雨中白莲十二韵
作者：查慎行
朝代：清
体裁：五言排律

玉井如船藕，移来是白莲。花开元澹澹，雨洗更娟娟。出浴全身洁，离尘一镜妍。细珠留的皪，活汞走匀圆。太素知无匹，孤标俨得仙。灵根超十地，色界净诸天。影濯银河畔，香清羽扇边。质迷深自隐，丝引误相牵。带笑聊悠尔，含悽莫泫然。凌波愁浪恶，倾盖望云穿。江浦舟迟泛，湘皋佩合捐。输他冰雪咏，孰与斗便嬛。
次大冶司农韵送顾与田还金陵二首·其一
作者：查慎行
朝代：清
体裁：五言律诗

及见开东阁，俄闻把别觞。沙痕双鬓雪，寒色一裘霜。老觉游情倦，贫衔故意长。独留青眼在，此外任炎凉。
次大冶司农韵送顾与田还金陵二首·其二
作者：查慎行
朝代：清
体裁：五言律诗

一片随阳雁，邮程取次过。马头回紫塞，冰面渡黄河。手写还丹诀，神伤过阙歌。承平风物似，遗老剩元和。
次实君溪边步月韵
作者：查慎行
朝代：清
体裁：七言律诗

雨过园林暑气偏，繁星多上晚来天。渐沈远翠峰峰澹，初长繁阴树树圆。萤火一星沿岸草，蛙声十里出山泉。新诗未必能谐俗，解事人稀莫浪传。
次张超然见怀原韵
作者：查慎行
朝代：清
体裁：七言律诗

昨夜楸庭雨洗埃，病馀酒戒拟重开。正欣凉自披襟得，忽有风吹好句来。榕浦人才君磊落，莼江归梦我沿洄。此情除共诗翁说，预约藤阴扫碧苔。
次德尹见怀原韵二首·其一
作者：查慎行
朝代：清
体裁：七言律诗

倦飞无力出风尘，每对来书辄损神。失路又成三岁别，卖文何补一家贫。浮生泛梗仍孤影，上苑攀花偶故人。多少五陵裘马地，等閒狼籍路傍春。
次德尹见怀原韵二首·其二
作者：查慎行
朝代：清
体裁：七言律诗

烂醉旗亭得几场，乡愁如海讵胜量。花红村社巢边燕，草绿春陂雨后羊。每送归人因得句，渐消奇气不成狂。便思短策飘然去，检点征袍巳八霜。
次新城先生壁间韵
作者：查慎行
朝代：清
体裁：七言绝句

饼垆酒店两三间，尘壁题名记往还。留得和诗人小住，绿杨檐角鸟关关。
次日发沭阳渡小沟河大雾复作次前韵
作者：查慎行
朝代：清
体裁：古风

昨日如细雨，今晨同喷沙。广川横我前，截岸作两涯。砉如壮士剑，当道分长蛇。乱流苦无船，林黑影被遮。仆夫牵马渡，闇闇迷春华。路旁玉珑松，结作野草花。老农识占候，何笠歌污邪。连雾知大风，暮雨看晴霞。人事难预测，物理永不差。
次日复惠黄柑冰鲜兼来索诗再赋二首·其一
作者：查慎行
朝代：清
体裁：七言律诗

登柈磊落皆三寸，照眼辉煌得八枚。罗帕分甘先令节，碧香留赋待新醅。渐回冰齿琼浆暖，试奏霜刀绿雾开。便与魏橙同给客，拜嘉真自永嘉来。
次日复惠黄柑冰鲜兼来索诗再赋二首·其二
作者：查慎行
朝代：清
体裁：七言律诗

风味依稀似鲙残，侯鲭一月贵长安。丰肌弱骨和羹美，雪片冰花入座寒。欲报巳无青玉案，盛来兼乏水晶盘。连朝小试烹鲜手，只累先生减食单。
次日社集张匠门斋同人皆和余种花诗再叠前韵四首·其一
作者：查慎行
朝代：清
体裁：古风

平生数交游，湖海浪驰骋。迩来嗜好别，取友亦取静。与君邻巷居，跬步烦引领。阔疏辄累月，会合或食顷。一笑两心同，无波如古井。
次日社集张匠门斋同人皆和余种花诗再叠前韵四首·其三
作者：查慎行
朝代：清
体裁：古风

草木茁苔颖，好诗来清风。中有元气存，岂谓属和工。群公富挥洒，下笔无雷同。挹彼山下泉，为余发蒙童。
次日社集张匠门斋同人皆和余种花诗再叠前韵四首·其二
作者：查慎行
朝代：清
体裁：古风

君须尚鬑鬑，我发已种种。引诸同调末，推许荷光宠。栽花坐无憀，决去愧不勇。焉能久郁郁，而待宰木拱。
次日社集张匠门斋同人皆和余种花诗再叠前韵四首·其四
作者：查慎行
朝代：清
体裁：古风

造物阅古今，生生本无匮。何论材不材，固有利不利。晚容桑榆补，蚤恐牙蘖弃。愿将种花心，移作树人地。毋使后来者，仍滋慨然喟。
次日连上戴湾土桥二闸晚抵梁乡和座主韵
作者：查慎行
朝代：清
体裁：七言律诗

一月邮签算水筒，快从入闸奏奇功。柳绵渡港船船雪，麦浪翻田岸岸风。尚有贻封寻晏子，不教泷吏恼韩公。河神伎俩全无用，鼻息如雷耳正聋。
次日麓台为余作巨然山水并次昨韵见詶再叠韵奉谢
作者：查慎行
朝代：清
体裁：古风

玳瑁装书签，珊瑚供笔架。我无二者乐，宿习故难化。新诗出寒窘，郊岛或流亚。一窥著作堂，颜汗岂胜洒。千金享敝帚，蹇足追高驾。何异贫家儿，蓬头愧王霸。方当苦酬应，供给日不暇。先生地望悬，乞者无凭藉。十年率未应，惜墨肯轻下。始知高人胸，与俗少假借。于余独不靳，脱手洵奇诧。用意取巨然，危峰拆天罅。趁人何突兀，旁睨心胆怕。细观入秋毫，恍若置身乍。渔湾舟可舣，樵径毂可炙。势成风雨晨，不待休沐假。犹嫌尺幅短，更以诗补画。人间有真境，蹑屐当追谢。但恨多牛翁，青山索高价。菟裘营已晚，惆怅道旁舍。
次椒嵓寒夜书感见示原韵
作者：查慎行
朝代：清
体裁：七言律诗

多生积习未全除，乌有何劳问子虚。四壁灯明孤影外，一官霜偪二毛初。也知作客年年惯，若论谋身种种疏。比似无家还较胜，叩门连夜得儿书。
次汪紫沧同年见送原韵四首·其一
作者：查慎行
朝代：清
体裁：七言律诗

鳞思反壑羽投林，知我谁能谅此心。引疾敢云臣计早，得归尤荷主恩深。装轻似叶行添杖，笔秃如椎懒废吟。只有故交忘不得，每从别赋感登临。
次汪紫沧同年见送原韵四首·其三
作者：查慎行
朝代：清
体裁：七言律诗

月华南畔浴堂边，形影相随近十年。云步改迁寻丈地，霓裳吹散大罗天。曾叨香案称清吏，误籍蓬池作谪仙。努力文章留报国，尚馀残局在芸编。
次汪紫沧同年见送原韵四首·其二
作者：查慎行
朝代：清
体裁：七言律诗

新诗字字比骊珠，怀袖分光照座隅。画里烟波鸥境界，灯前风雨雁程途。金兰义重言多苦，药石功深病或苏。却笑迂疏真不揣，欲将农圃傲蓬壶。
次汪紫沧同年见送原韵四首·其四
作者：查慎行
朝代：清
体裁：七言律诗

不贪支俸给官薪，分定荣枯付往因。自信我为当去客，剧怜君是未归人。一身只要贫长健，万事休凭梦当真。别后有书烦屡寄，免教北望苦驰神。
次润木除夕感怀韵四首·其一
作者：查慎行
朝代：清
体裁：七言律诗

穷年趋走不辞频，休浣聊除半日尘。七秩将开吾向老，半生习懒尔无伦。屋如参廨东西住，树接斜街上下邻。笑把屠苏甘最后，白头何事肯先人。
次润木除夕感怀韵四首·其三
作者：查慎行
朝代：清
体裁：七言律诗

疏疏微霰坠无声，随分招呼得合并。陋室然薪为蜡炬，荒厨煖酒用茶铛。语便应对宜乡友，梦失悲欢长道情。错料官中有生计，依然共尔举家清。
次润木除夕感怀韵四首·其二
作者：查慎行
朝代：清
体裁：七言律诗

病鹤摧颓恋赤墀，尚凭瘦骨强知时。早梅破腊心相许，残菊迎春事亦奇。宾戏客嘲从��，人趋我步尽迟迟。枯枰三百多平路，莫斗新翻巧手棋。
次润木除夕感怀韵四首·其四
作者：查慎行
朝代：清
体裁：七言律诗

风流几辈记游燕，往事依稀剑契船。细数流年殊瞥尔，每逢远讣一悽然。龙蛇屡厄天何意，蛩駏相依老倍怜。正自欲归犹未得，妄思驻景作巢仙。
次润木除夕感怀韵四首院长揆公于园池小洲上新构亭榭落成自赋四诗其末章专以见属次詶原韵·其一
作者：查慎行
朝代：清
体裁：七言律诗

面面轩窗尽枕流，转于空阔得深幽。负山有力输鳌背，画壁何年倩虎头。皓月澄波宵似昼，疏帘清簟夏先秋。尤宜落日平台上，远景苍茫咫尺收。
次灌园浔阳唱和赋感见赠二十四韵
作者：查慎行
朝代：清
体裁：五言排律

大火方司令，馀威未解严。夕阳明杲杲，残雨过��。书少浑难借，棋低又懒拈。移时看燕乳，随意听鱼噞。圃废閒谁治，江喧近可嫌。谈谐须得伴，兴会赖相兼。洗瓮晨浮蚁，推窗夜候蟾。学禅根器钝，斗韵笔锋铦。乡信灯空卜，归期梦代占。山巾俄换葛，野服待分缣。我气贫旋挫，君怀老益谦。悲歌翻变壮，醉语误疑谵。鸿爪泥长印，蛛丝羽易黏。胜游宗炳画，往事季心钳。止沸吹齑冷，焚枯过劫炎。乾坤全晚节，耕凿合穷櫩。烂熳三秋菊，峥嵘百岁楠。以閒聊送老，所得讵为廉。幸舍犹弹铗，成都想下帘。商声流石齿，仙气入霜髯。高浪晴湖阔，奇云夏岫添。掉头随去住，放迹等飞潜。涧壑终难返，尘埃久属厌。天涯同拙滞，吟罢寸心惔。
次荅廖若村同年赠别原韵二首·其一
作者：查慎行
朝代：清
体裁：七言律诗

六人三载同书局，出入群联雁一行。自比虫鱼辞蠹简，忽投珠玉满奚囊。感深纨扇秋风箧，梦散宫衣旧日香。敢对离筵论后会，直缘情重不辞觞。
次荅廖若村同年赠别原韵二首·其二
作者：查慎行
朝代：清
体裁：七言律诗

此身无用且分飞，却望晨霞阻夕霏。竹簟暑风携枕去，芦塘秋雨待船归。长留异日心期在，莫谓同门出处非。好片泖湖烟水色，愿随老鹤息尘机。
次詶高姜田赠别第一章韵
作者：查慎行
朝代：清
体裁：七言律诗

一生失学老无传，业富输君经笥便。诗得派来流法乳，书成家后笑羊肩。交新高李游梁日，名噪机云入雒年。何计商量延暮齿，相于暂别久周旋。
次谷兄自粤西扶先伯父榇归里二首·其一
作者：查慎行
朝代：清
体裁：五言律诗

万里行何畏，归来始泫然。乱离成子孝，危苦得天怜。泪尽干戈外，魂惊瘴疠边。路难经死地，初不计生还。
次谷兄自粤西扶先伯父榇归里二首·其二
作者：查慎行
朝代：清
体裁：五言律诗

自古苍梧道，征人半舁棺。獞猺啼赤子，父老赗清官。竟返天南魄，翻疑梦里看。附书吾久望，执手杂悲驩。
次韵中丞公梦罗浮作
作者：查慎行
朝代：清
体裁：七言绝句

有意游仙事竟违，罗浮未到我空归。输他准敕狂开府，梦里乘鸾独自飞。
次韵匠门阴雨不止
作者：查慎行
朝代：清
体裁：古风

兼旬雷失威，入夜雨尤猛。欠伸局腰脊，靡骋瞻项领。流恶沟渎盈，居污箕帚屏。千门烟勃窣，九陌路壅梗。童出怕淤泥，婢炊愁浊井。桁衣变黴黝，襆被感单冷。庭作沼聚沤，檐为瀑垂绠。谁欤请祈祷，古者有修省。泽马兆何祥，坎舆戒多�。清吟召蜩�，怒叫禁蝈黾。庶令沴气消，徐俟曦光炳。人胥出沦溺，吾亦散忧耿。世事疾转圜，天心易翻饼。勉旃毋多谈，行矣需少顷。归途指螮蝀，去意随舴艋。此时咏君诗，有味弥隽永。
次韵同年李眉三南昌署中见怀之作兼寄令弟少峰明府
作者：查慎行
朝代：清
体裁：七言律诗

琼林一会散如烟，官职才名孰两全。閒却种花裁锦手，好题濯锦浣花笺。闻君唱和成新集，使我低徊忆往年。安得因风生羽翼，难兄难弟共盘旋。
次韵奉送大司空翁公请假归虞山二首·其一
作者：查慎行
朝代：清
体裁：七言律诗

特赐冬卿上冢还，履声暂许撤朝班。官情自领升沈外，物望同归进退间。图画重开供帐路，云山新署草堂颜。依稀文靖城南墅，只隔苍烟水一湾。
次韵奉送大司空翁公请假归虞山二首·其二
作者：查慎行
朝代：清
体裁：七言律诗

布衣重上退宾堂，多愧南丰一瓣香。场屋感公怜被放，桥门回首忆分行。如蓬旅迹仍难定，似海恩门岂易量。不觉临岐成雪涕，车轮那得比回肠。
次韵奉酬院长西厓前辈赠行之句
作者：查慎行
朝代：清
体裁：七言律诗

直从毛羽假翩翩，送我归耕颍上田。比校鹓鸾宜落后，簸扬糠秕愧居先。东门古有回车路，西夕天留养拙年。且喜欧阳为学士，蓬山领袖得诗仙。
次韵屠艾山中丞阅吾邑塘工纪事四首昔少陵和次山舂陵行而不寄元窃仿其意聊志筑塘始末沐膏泽而咏勤苦草野之情自不能已也·其三
作者：查慎行
朝代：清
体裁：七言律诗

云梦宁论八九吞，閒凭里老慰惊魂。身随汨出馀生幸，眼见尘扬有数存。万灶腾烟迷黑白，二仪嘘气判清浑。蛟鼍远徙凫鹥乐，汎渚眠沙比在亹。
次韵屠艾山中丞阅吾邑塘工纪事四首昔少陵和次山舂陵行而不寄元窃仿其意聊志筑塘始末沐膏泽而咏勤苦草野之情自不能已也·其二
作者：查慎行
朝代：清
体裁：七言律诗

楗石颓林遍井闾，剥肤长恐化为鱼。但祈河伯薪相属，或觊阳侯射可袪。下策堤防多类此，频年畚锸最怜渠。赖君来砥中流柱，岁晚方休力役车。
次韵屠艾山中丞阅吾邑塘工纪事四首昔少陵和次山舂陵行而不寄元窃仿其意聊志筑塘始末沐膏泽而咏勤苦草野之情自不能已也·其四
作者：查慎行
朝代：清
体裁：七言律诗

渔帆樵舶任西东，夕汐朝潮两信通。龛赭锁江收牡钥，塌尖绵岸吐雄虹。几人筑室如谋道，他日为轮效转蓬。千古随刊归禹迹，未闻海外奏神功。
次韵春雪
作者：查慎行
朝代：清
体裁：七言律诗

春寒不与腊寒同，微霰来沾弄袖风。翠浪舞当三白后，香泥巧借六花融。飘残柳外濛濛絮，送尽江南片片鸿。莫倚侵陵萱草色，绕阶须护蕙兰丛。
次韵答东亭弟滇南见寄之作
作者：查慎行
朝代：清
体裁：古风

西风万叶催黄落，鸷鸟盘空恣拿攫。南中谁遣雁飞回，满纸言愁嗟落魄。我从前夏与子别，行坐时时感离索。荒山乱水夜郎城，忆走从军恍如昨。一身轻出曾投笔，万里初归但垂橐。兵戈回首三十年，鸟道羊肠梦犹愕。子今宦游乃落此，恍惚披图见滇略。邪龙东徙窟宅清，狂象南奔夷爨削。浪穹水曳青罗带，点苍山淬芙蓉萼。武侯故垒屹关城，阿育遗封割岩壑。鸣琴理讼三时暇，传鼓排衙百吏诺。才优官事非难了，俗俭民情遥可度。愁怀得酒且暂开，诗体如骚亦间作。比间索米大不易，应笑枯匏系京洛。性癖难陪冠盖游，兴阑只想田园乐。驰书为报天南弟，待作癯仙同跨鹤。
次韵答东亭弟滇南见怀二首·其一
作者：查慎行
朝代：清
体裁：七言律诗

自笑原非炙輠髡，一归聊尔慰惭魂。退飞事异冥鸿弋，俯啄心空泽雉樊。伏腊乡风随戚党，耕桑活计委儿孙。只愁兄弟天南北，却听清吟似峡猿。
次韵答东亭弟滇南见怀二首·其二
作者：查慎行
朝代：清
体裁：七言律诗

字如黑蚁笔头髡，天末书宽久病魂。喜尔力能禁瘴疠，知余情颇恋丘樊。一门最盛推同祖，万里相望各有孙。若论桑榆收未晚，莫因择木感腾猿。
次韵答云间黄若木三首·其一
作者：查慎行
朝代：清
体裁：古风

雅音日以远，里耳方好新。凡卉擢秾华，过眼同一春。不有味古士，谁欤范师民。朝家宏网罗，棫朴皆槱薪。人人珠在握，一一凤集身。君岂跃冶耶，顾独遗陶钧。不欲轻比拟，拟之恐非伦。
次韵答云间黄若木三首·其三
作者：查慎行
朝代：清
体裁：古风

老年业不进，少作悔子云。迁地胡能良，郑刀宋之斤。辁才不自给，何以扬英芬。官书日有课，兀兀膏继焚。结习猥未除，多生坠声闻。我惑叹滋甚，君怀感弥殷。世岂无士安，与序瑶华文。
次韵答云间黄若木三首·其二
作者：查慎行
朝代：清
体裁：古风

我初未识君，闻君窥奥府。平生不苟出，厥德自藻斧。朅来京洛游，黥刖觊息补。居停得所托，养此好毛羽。昨者荷见存，温温夙心吐。深知君子性，不逐时翔武。即以诗学论，自可立门户。
次韵答刘东皋
作者：查慎行
朝代：清
体裁：古风

展翼须大风，负舟视积水。我无二者力，于义昧知止。鱼鸟两忘机，波流任萦委。蹉跎不自觉，憔悴今老矣。华发映青衫，无由脱尘滓。近携诗卷出，聊复向江汜。邂逅刘文房，清吟压钱起。君家五字城，艺苑久擅美。千钧靳鼷角，八扎洞犁耳。也似奏牛刀，砉然入腠理。专家尚难到，碌碌况馀子。不谓簿领中，兼长乃有此。讼庭悬一鞭，客座设四簋。文书日堆案，遮眼爱经史。咳唾随口成，珠玑谁得似。猥蒙奖许及，欲报惭何以。君本大夏材，干霄养桐梓。交章岳牧荐，名姓上九齿。犹复滞河阳，年年种桃李。譬诸閒草木，臭味在兰芷。廊庙亟需才，远琛弃西珥。筑台收骏骨，应自郭隗始。班超笔未投，卜式爵争徙。输边半文吏，磨盾杂象弭。曷不走从军，尚堪作嚆矢。
次韵答又微侄
作者：查慎行
朝代：清
体裁：七言律诗

平生持论笑孤高，老去羞称供奉曹。幸有田园收影迹，敢从坛坫薄风骚。披吟满卷输君富，置酒当筵看客豪。莫道悬车年未及，吾薪入爨已劳劳。
次韵答吴兴沈寅驭见投四章·其一
作者：查慎行
朝代：清
体裁：古风

平生出门交，获觏天下士。王杨既掉鞅，屈贾亦劘垒。吴兴忆昔游，山水东南美。风流及前辈，觥录互作使。一别三十年，好奇未知止。旧人眼中尽，回首脚频跂。梦入鲈鱼乡，秋期犹准拟。诗来若相导，喜色浮杖几。
次韵答吴兴沈寅驭见投四章·其三
作者：查慎行
朝代：清
体裁：古风

至戚远渐疏，时风薄尤最。投名肯顾我，欲下老庞拜。长揖就末行，尊称加耄瞆。腹枵转内愧，覆发苦难盖。好友昔见收，殆同拾腐芥。数篇唱和什，岂敢追彊对。何当跫然音，蓬藋假謦欬。置之勿复道，自叹乃凡介。
次韵答吴兴沈寅驭见投四章·其二
作者：查慎行
朝代：清
体裁：古风

遥遥溯华胄，千载几望族。独有约后人，到今擅品目。一村无两姓，门第不改卜。缅惟襄敏公，世绪待尔续。抚今萃群俊，望古骋遐瞩。才气直靡前，虚怀恒抱独。侧闻邺架富，足用三冬读。为善无近名，庄言视缘督。
次韵答吴兴沈寅驭见投四章·其四
作者：查慎行
朝代：清
体裁：古风

大阮谐古欢，宦游阻鱼素。近传得长告，甘泽感汜濩。仕路退良难，人情怯钩注。括机有巧发，入彀多诡遇。本根衒名实，枝蔓托毗附。艳夺眼界花，幻晞草头露。子方志进取，勇要禺彊护。珍重角弓诗，毋忘誉嘉树。
次韵答实君
作者：查慎行
朝代：清
体裁：古风

被褐时方轻，垂绥古有戒。匪材等樗栎，不熟让稊稗。感君勿我弃，假馆同潇洒。城隅积水潭，浩汗�众派。禾苗绿油油，窗户明哙哙。弃之为马厩，放眼靡所届。庶几东阁中，得士称一快。吁嗟及时事，忿悁疑近隘。各随出处缘，并守廉隅界。短檠光煜煜，缺月东南挂。对床连夜语，里耳窃听怪。非无蛙聒噪，亦有鼠黠狯。集泮本好音，飞鸮吾岂解。孤生分衰贱，旧业弃土蒯。腰非长揖具，况肯望尘拜。谁能将肺肝，蓄怒供裂眦。钓钩听曲直，棋局付成败。似闻逐客议，枨触动机械。世或指鹰鹯，吾其避蜂虿。国家有大计，草野腕徒扼。言官例毛举，通病讵能瘥。公卿非不知，相视各噤齘。可怜文庙柏，祗用便马疥。骚除由庑下，梁木孰支坏。议难决一朝，吞吐苦不嘬。将母国体伤，识者为深喟。君诗虽有激，风义实诰诫。布衣何足云，道路未偿债。炎埃蔽赤日，六月迫行迈。山田归及耕，书籍行当卖。劳筋应自息，倦羽非人铩。得丧心巳空，须弥堪纳芥。
次韵答恺功二首·其一
作者：查慎行
朝代：清
体裁：七言律诗

移床来对好溪山，只作渔樵共往还。癖爱文人知业慧，未抛卷帙趁官閒。云垂高幕藤花紫，雨放新梢笋箨斑。若向此中微领会，诗情原在寂寥间。
次韵答恺功二首·其二
作者：查慎行
朝代：清
体裁：七言律诗

树底泉声竹外山，清晖娱客竟忘还。鱼无羡意钩宜直，棋少争心局自閒。春去蘋洲风澹澹，雨来花径土斑斑。画图光景分明记，又扫摊书屋半间。
次韵答白鹿洞生周扆臣并简学博郑子充副讲徐履青
作者：查慎行
朝代：清
体裁：古风

吾生苦失学，悔往思补来。一经未精通，赋命多邅回。腼颜扣名区，洞户呀然开。登堂挟浮气，静者恐见猜。此来为求友，庶几遇奇才。之子杜门处，阶前长苍苔。昔年充国宾，群彦多追陪。脱身出京洛，振步凌崔嵬。为儒务其醇，好勇知所裁。士方处贫贱，有识羞良媒。词章技尤卑，小草殊根荄。读书不闻道，枯朽安足摧。古来名师儒，所以重草莱。
次韵答顾搢玉
作者：查慎行
朝代：清
体裁：古风

失学负壮年，东西逐乌兔。蹉跎发渐丝，落拓衣仍布。希心蹑前踵，回首却故步。歌筑混屠沽，唱酬杂缁素。归来稍稍悔，事去种种悟。庶望针砭加，奚啻雪霜雨。虽蒙同人怜，或恐异已妒。之子负高才，于余枉佳句。纷然蓬麻中，直拔千尺树。温恭具真性，磊砢得奇趣。何期天畔鸿，狎此沙头鹭。知音世不遭，敢惜肝胆露。鸡鸣风雨晦，旅馆灯烛暮。明朝走相寻，户外有二屦。由来意气合，讵若邂逅遇。君家门地高，旧是云间顾。昂藏自殊众，标榜不在互。问途惭已经，吾老乃迷路。
次韵荅吴西斋四首·其一
作者：查慎行
朝代：清
体裁：七言律诗

青韶同调半衰迟，久缺题襟唱和诗。自诩狂呼袁彦道，难忘好客郑当时。长檠列幕惭分照，小蹇冲泥倘借骑。巷北巷南曾咫尺，却从离索想追随。
次韵荅吴西斋四首·其三
作者：查慎行
朝代：清
体裁：七言律诗

不须作赋拟文通，好步词场继国风。后辈揣摩工日下，故人传写到吴中。碧香开瓮春浮白，翠袖分灯夜剔红。怪得近来贫转甚，俸钱多半给新丰。
次韵荅吴西斋四首·其二
作者：查慎行
朝代：清
体裁：七言律诗

二老居邻共往还，旧游历历笑谈间。墙头过酒传乡语，花底移床梦故山。万事无如长耐冷，一官何计便投閒。举朝才笔输吴质，借职犹堪押右班。
次韵荅吴西斋四首·其四
作者：查慎行
朝代：清
体裁：七言律诗

江湖一别悔难追，谁遣閒鸥拂凤池。玩世何妨资客难，低头聊喜得吾师。同时领袖推东省，异代文章替左司。若向此中论臭味，莫言苌楚竟无知。
次韵荅周渔璜前辈见寄
作者：查慎行
朝代：清
体裁：七言律诗

结习多生未易捐，得公投句喜跫然。远山拥髻潭如镜，秋水平阶屋似船。已外形骸犹有梦，不离文字岂能禅。秪应借佛论诗境，何法真超色界天。
次韵荅李秦川
作者：查慎行
朝代：清
体裁：古风

衰年注虫鱼，如蠹蚀书史。迂疏众所易，末契得之子。扣门晨有投，藻句霞散绮。师承得前辈，出语究终始。子生本名家，抗志矫波靡。昨来应秋赋，名溢人口耳。展足抱未摅，挽颓力堪仔。诗才尤秀拔，气压侯叔�。当今大雅宗，四海归绣水。一老导其源，扬澜赖多士。新倪擢苕颖，旧调削软美。味道庶在兹，词章宁小技。君看鸣阴鹤，岂有寡和理。馀风被东南，矧乃桑与梓。老人慎许可，偻指故无几。往往为余言，后来惟一李。余虽分拙劣，夙好附群纪。来篇等括张，机触难自止。残冬互酬荅，尘芥何足洗。
次韵荅赵蒙泉闽中见怀之作
作者：查慎行
朝代：清
体裁：七言律诗

得丧年来已贯经，忽披佳句又心惊。计疏更事多成悔，身贱依人自觉轻。壶口欲从敲后缺，剑镡犹发扣时鸣。短檠墙角差难弃，赖是看书眼尚明。
次韵荅陆柱澜见访
作者：查慎行
朝代：清
体裁：七言律诗

旅尘狂走十年馀，每到还家叹瑟居。发变一头俄向老，草荒三径只如初。伤心短篴经时泪，覆手贫交屈指疏。多谢新诗犹念旧，可能怀抱对君抒。
次韵詶陈宋斋阅拙集见寄之作
作者：查慎行
朝代：清
体裁：古风

与君降同庚，恶月独在午。壮龄失前猛，馀照觊晚补。扪腹本空疏，报耕宜莽卤。千秋著作堂，敢望坐廊庑。师门昔多士，存者今才五。相去复参商，鸡鸣感风雨。如余走流汗，仅可籍湜伍。传业君庶几，后先期踵武。猥承奖许加，喻以庄蝶栩。三都覆酒瓮，世尚讥伧父。矧收爨馀薪，而谓翘中楚。秦彊乃盟赵，齐大顾下莒。小技古所卑，词章奚足数。君方勤篹述，万卷恣搜聚。吾老未废书，粗亦识甘苦。素心乐晨夕，伫跂共倾吐。
次韵送卓履斋
作者：查慎行
朝代：清
体裁：七言律诗

等辈风流满座倾，不因入洛占时名。半年旅迹萍漂断，八月边尘雨洗清。家远穷交愁易别，路难归计羡先成。长桥两岸芦花雪，画里扁舟一缆横。
次韵送周林于归梅里二首·其一
作者：查慎行
朝代：清
体裁：七言绝句

结客曾经汗漫游，雁风吹落鬓丝秋。谁怜豪气除难尽，脱却征衫去叱牛。
次韵送周林于归梅里二首·其二
作者：查慎行
朝代：清
体裁：七言绝句

燕昭台侧酒垆傍，别后亲知半在亡。重向溪南挥老泪，十年孤客始还乡。
次韵送梁药亭庶常请假归南海
作者：查慎行
朝代：清
体裁：五言律诗

但使官情澹，何妨老耐贫。忍抛同醉伴，还对独吟人。草色留书带，槐阴借比邻。荔枝红过岭，一骑是归尘。
次韵送高念祖游晋中
作者：查慎行
朝代：清
体裁：七言绝句

一天霜气上征袍，独雁䙰褷爱羽毛。惆怅黄花燕市酒，送君时节近登高。
次韵酬别声山侄
作者：查慎行
朝代：清
体裁：古风

读书恨不搜大酉，结客每惭称小友。命穷共落磨蝎宫，木偶寻常嘲土偶。身轻勌翼尚江湖，力困常鳞等渊薮。蚤知去住两牢落，曷不杜门乃奔走。章江二月春风颠，横管孤吹折杨柳。愁来襆被思决去，贫恋家居恐难久。青灯听雨且鸣鸡，白眼看云又苍狗。醉眠夜夜长加股，欲出朝朝还被肘。行装偶到急雪前，归棹才移禁烟后。有生光景尔许过，怀抱逢人讵堪剖。酒尊一浇垒块空，如刲鱼鳖去乙丑。山妻不须视仪舌，俗子合讶哆衍口。子今高堂况白发，好去称觞酌大斗。天伦乐事古所难，郁郁犹能居此否。
次韵酬南昌叶素我
作者：查慎行
朝代：清
体裁：七言律诗

寥寥海内几同心，此事终缘臭味深。乍喜芝兰留独赏，每谈风月辄相寻。数篇为我开诗戒，一语从君进酒箴。惆怅琵琶亭畔柳，中年聚散最难禁。
次韵酬唐实君喜余入都之作
作者：查慎行
朝代：清
体裁：七言律诗

吹得杨花作雪飞，帝城春事巳全非。桐经爨后孤弦绝，铁化鱼来尺素稀。东阁何期今再到，故人长恐见无几。白头剩尔如新在，缟带犹堪博纻衣。
次韵题施翼圣东荒田舍图
作者：查慎行
朝代：清
体裁：七言绝句

宛转溪桥有径通，竹梧新长屋边丛。市声只在牛羊外，吹散蘋洲一篴风。
次鹤亭臬长重阳菊未开韵
作者：查慎行
朝代：清
体裁：七言律诗

风雨开缄引兴长，满庭菊蕊尚含香。诗逢高调难酬和，人到中年易感伤。未免有情成结习，从来名种必迟芳。题糕颂酒浑閒事，添得连朝一段忙。
欲往丰圻看枫叶为雨阻
作者：查慎行
朝代：清
体裁：古风

山中筑居如筑城，往往人家背山住。连街接巷比通阛，虽有林峦无旷趣。敞云楼东鸭脚木，乱叶成堆稍通路。此中合着杜门人，一月出游凡几度。我生夙嗜久拨弃，祗有吟情剩如故。颇闻人说丰圻胜，况有丹枫照秋暮。鱼虾市远风不鯹，橘柚园深香作雾。朝来折柬约溪友，预饰晨炊治游具。住山复作游山人，此事宁防天亦妒。初看叆叇云似墨，忽听淋浪雨如注。客言万事难逆料，投足无端动关数。岂知勇怯总由人，老懒逡巡坐自误。忆当涉世气卤莽，浪走风尘饱霜露。冲泥驴背不自惜，到此翻令限跬步。天工作意不肯晴，明日披蓑杖藜去。
欲游云岫不果戏示德尹
作者：查慎行
朝代：清
体裁：古风

吾乡鹰窠顶，陡起东海边。飞鸟到山止，东南水浮天。常闻十月交，登临得奇观。天文直角氐，日月行同躔。凭高视倒景，长在寅卯间。初生兆一魄，摩荡蛟龙渊。须臾一线红，迸出白玉盘。砉然劈作两，对射光相穿。白者忽潜形，孤轮跃红丸。是名为合璧，故事山僧传。山僧老白头，岁岁居山巅。目击凡几个，流传遍人寰。嗟我与吾子，好奇结前缘。足迹半九州，所到穷山川。如何名胜地，近失耳目前。昨闻大阮语，便思陟巑岏。朝来复逡巡，相对亦可怜。胜游无近远，人苦不得閒。既閒或少伴，得伴长无钱。乃知意兴豪，必及少壮年。一慵百事废，岂独登山然。
欲游琅邪山寻醉翁亭不果
作者：查慎行
朝代：清
体裁：七言绝句

征轮兀兀鬓催斑，谁遣劳薪不暂閒。咫尺西亭行不到，又随春雁度关山。
欲登岱不果戏柬周通守燕客
作者：查慎行
朝代：清
体裁：七言绝句

潮白三更开岛屿，烟青九点散齐州。输他监税周签判，日日肩舆到上头。
欲登金山不果
作者：查慎行
朝代：清
体裁：五言绝句

也有登山兴，中流去不多。眼中江路尽，翻觉畏风波。
正月二十五日奉旨停免内直仍赴翰林院供职恭纪
作者：查慎行
朝代：清
体裁：七言律诗

九年眊笔厕清班，沗窃虚名秪汗颜。琐闼乍辞疑削籍，玉堂重到许投閒。劳生分定升沈外，圣主恩深进退间。留取羽毛怜病鹤，孤飞何日放教还。
正月十八日偕德尹西阡看梅兼邀曾三芝田东洲诸弟同饮花下三首·其一
作者：查慎行
朝代：清
体裁：五言绝句

西麓寒梅树，年年二月开。今年开独早，应为两人来。
正月十八日偕德尹西阡看梅兼邀曾三芝田东洲诸弟同饮花下三首·其三
作者：查慎行
朝代：清
体裁：五言绝句

随意致芳邻，壶餐胜觥饭。尊前一校点，且喜人皆健。
正月十八日偕德尹西阡看梅兼邀曾三芝田东洲诸弟同饮花下三首·其二
作者：查慎行
朝代：清
体裁：五言绝句

已是四回看，怜渠阅岁寒。同时手栽者，松柏长偏难。
正月十日赴曾三之招偕诸弟西阡看梅
作者：查慎行
朝代：清
体裁：七言律诗

好是花期卜复更，花光照雪眼尤明。禁当腊底连旬冻，报答春来两日晴。人事过年多变态，天工于我岂无情。肩随诸弟头皆白，又作山前一队行。
正月四日集朱悔人寓斋用郎左司莺归汉宫柳花隐杜陵烟为韵分得归字时余将出都
作者：查慎行
朝代：清
体裁：古风

游子不得意，春风减容辉。家家朱门开，孤云欲谁依。无酒肯沽我，累君典春衣。我行兴巳阑，君住愿亦违。千薪压白首，刺天看群飞。苦竹岁不实，凤兮宜忍饥。素丝虽云长，莫借邻人机。独持耿耿意，迟暮将安归。昔别踰十年，后会那可几。交情重末路，毋使音书稀。
正月晦日喜雨用中丞见示原韵即以志别
作者：查慎行
朝代：清
体裁：七言律诗

风花半落经春暖，雷雨初来送晓寒。农事相关公最喜，物情不隔我同欢。鸡鸣如晦方怀友，蛙闹何知岂为官。借取一篙清涨水，野人归欲濯缨冠。
步螗宫·碧云寺僧房见盆桂而作
作者：查慎行
朝代：清
体裁：词

谁移天上长生树。是八万、四千月户。一枝来自广寒宫，犹似带、九秋风露。开时也有微香度。奈冷蕊、罗罗可数。小山招隐近来稀，且让与、闲僧作主。
武原故人陈少典下世垂五十年尚未克葬比闻棺木被海潮所漂感伤存殁作诗寄其子行中
作者：查慎行
朝代：清
体裁：五言律诗

一棺犹浅土，闻说被潮冲。痛矣儿无父，伤哉殡未封。居贫须量力，择吉乃逢凶。骨朽难逃劫，吾将罪毒龙。
武夷精舍
作者：查慎行
朝代：清
体裁：五言律诗

早时蒙养地，晚节宦游途。风雨一精舍，溪山双画图。居常邻道院，交不废缁徒。识者观其达，何曾累大儒。
武夷采茶词四首·其一
作者：查慎行
朝代：清
体裁：七言绝句

荔支花落别南乡，龙眼花开过建阳。行近澜沧东渡口，满山晴日焙茶香。
武夷采茶词四首·其三
作者：查慎行
朝代：清
体裁：七言绝句

绝品从来不在多，阴崖毕竟胜阳坡。黄冠问我重来意，拄杖寻僧到竹窠。
武夷采茶词四首·其二
作者：查慎行
朝代：清
体裁：七言绝句

时节初过谷雨天，家家小灶起新烟。山中一月閒人少，不种沙田种石田。
武夷采茶词四首·其四
作者：查慎行
朝代：清
体裁：七言绝句

手摘都篮漫自誇，曾蒙八饼赐天家。酒狂去后诗名在，留与山人唱采茶。
武林哭万充宗二首·其一
作者：查慎行
朝代：清
体裁：七言律诗

武功十叶变儒风，理学君家创甬东。勋爵初除缘国破，饥寒不出胜途穷。传家同异参三礼，绝笔春秋阙两公。四十九年君勿负，盖棺馀恨未成翁。
武林哭万充宗二首·其二
作者：查慎行
朝代：清
体裁：七言律诗

忘年交谊许忘形，君自殷殷见古情。看竹款门才一宿，篝灯襆被每孤城。无端泪落期难续，如此人亡梦亦惊。回首师门谁领袖，慈湖风月可怜生。
武林寓楼与德尹夜话
作者：查慎行
朝代：清
体裁：七言律诗

迎面蛛丝落几番，每从远信报平安。各惊颜状他乡换，一落江湖戢影难。犵鸟蛮花天万里，朔云边雪路千盘。六年踪迹连床话，大似羌村梦夜阑。
武林寓舍少司马杨公以鲜荔分饷赋谢
作者：查慎行
朝代：清
体裁：七言律诗

绛囊移得洵仙才，珍重琼浆赠十枚。不向红尘驰驿到，却从碧海贩鲜来。色香尚觉熏肌好，冰雪真随笑口开。只是野人惭过分，恍疑身自雪峰回。
武英殿书局告竣除夕口占
作者：查慎行
朝代：清
体裁：七言律诗

穷年书课恰如期，喜甚儿童放学时。剩历一行还饯腊，涉冬三月可无诗。旧巢天上重来梦，残局灯前未了棋。斑鹿黄牛仍拜赐，白头惭愧被恩私。
武英殿后老桑
作者：查慎行
朝代：清
体裁：七言绝句

出墙如盖势童童，初日移阴小殿东。辜负江乡蚕老候，鸟�馀椹滴阶红。
武陵春·泛小舟渡沅江寻梅
作者：查慎行
朝代：清
体裁：词

城外清江江外草，草色已迎船。人在烟波欸乃间。渡口夕阳山。隔岸酒帘招我去，春意在渔湾。醉插江梅帽影偏。携得一枝还。
武陵杨长苍重来都下感旧有赠
作者：查慎行
朝代：清
体裁：七言律诗

建业相逢记一樽，飞蓬心迹感重论。旧家春燕乌衣巷，故国秋瓜覆盎门。愁倚白头丝减鬓，閒翻青史泪交痕。可堪潦倒风尘际，还见元和一品孙。
武陵送春
作者：查慎行
朝代：清
体裁：七言律诗

笋屐篮舆几地逢，春华一梦记南中。草痕吹过青杨瘴，花信飘残画角风。烧尾蛇应流枉矢，惊弦鸟亦避虚弓。桃源只隔孤城外，流下辰阳战血红。
武陵除夕
作者：查慎行
朝代：清
体裁：七言律诗

岭徼溪山指后期，楚天风物莽参差。江船雨闹羹鱼市，岸柳波柔饮马池。俗陋初逃兵火厄，年荒真觉酒醪糜。春光已作先庚报，试看灯花烂熳时。
残冬展假病榻消寒聊当呻吟语无伦次录存十六章
作者：查慎行
朝代：清

卧看星回晷景移，流光冉冉与衰期。人言宦海藏身易，自笑生涯见事迟。夜似小年寒渐信，病非一日老方知。惟余莼菜思归兴，蚤在秋风未起时。忆昨公车待诏来，微名忽忝厕邹枚。主恩不以优徘畜，士气原于教养培。身作红云长傍日，心如白雪渐成灰。依稀一觉游仙梦，初自蓬山绝顶回。茫茫大地托根孤，只道烟霄是坦途。短袖曾陪如意舞，长眉难画入时图。移镫见蝎宁防毒，误笔成蝇肯被污。窃喜退飞犹有路，的应决计莫踌蹰。雨露荣枯共一天，尘沙聚散几同年。车摧却怪蓬犹转，玉碎何图瓦幸全。蚁穴冰封残雪后，雁程风系夕阳前。故人珍重留行意，回首觚棱自惘然。尽遣儿孙归故里，尚留弟侄伴他乡。囊空预借三年俸，禄入粗供四口粮。旧积诗逋呵冻了，近添酒债典衣偿。萧然此外无余欠，领取南窗枕味长。科诏加恩典不常，征轺就道辈相望。抱经佚老头多白，拾芥群儿口半黄。惨澹风云怜入彀，冬烘头脑怕当场。退身引疾犹多愧，我昔曾荒陆氏庄。海内连年丧老成，南伤秀水北新城。读书自要师前辈，知己谁能托后生。此段人情看烂熟，向来士习例相轻。笑他江左衣冠族，誓墓区区为角声。地降天升气不交，羽禽何物尚胶胶。霜浓四野鸦争粒，叶秃千林鹊露巢。各有经营宁得已，未知辛苦定谁教。息黥补劓劳生事，盖顶终须一把茅。经旬坐稳一蒲团，才阅朝寒又晚寒。蕴火梅欣先腊放，避霜菊耐涉冬看。散花庵里新居士，视草台中旧史官。勿著两般分别相，大千世界本来宽。不畏群嗤不受怜，孤行一意久弥坚。敢夸愿大难成佛，肯䑛丹余蚤得仙。方朔文章多诡俗，放翁家世少高年。色经指诀全抛却，人寿终非草木延。宜忌拘牵十二三，灵苗毒草比粗谙。性存姜桂何妨辣，味到芩连不取甘。好友劝尝真苦口，庸医隔膜漫多谈。古方难适今时用，此理如禅在细参。却病奇方乃避嚣，远坊两板闭萧条。室无歌妓何烦遣，邻有乡僧不待招。石鼎涛生茶正熟，铜炉灰陷火潜消。鸡鸣漏尽人谁觉，又听门前过早朝。童时了了记观河，六十三年忽已过。眼暗耳聋知老否，葛凉裘暖奈身何。一帆去国谈何易，万卷无家累亦多。爱惜精神图省事，明年兼拟谢诗魔。
残冬展假病榻消寒聊当呻吟语无伦次录存十六章·其一
作者：查慎行
朝代：清

卧看星回晷景移，流光冉冉与衰期。人言宦海藏身易，自笑生涯见事迟。夜似小年寒渐信，病非一日老方知。惟余莼菜思归兴，蚤在秋风未起时。
残冬展假病榻消寒聊当呻吟语无伦次录存十六章·其三
作者：查慎行
朝代：清

茫茫大地托根孤，只道烟霄是坦途。短袖曾陪如意舞，长眉难画入时图。移镫见蝎宁防毒，误笔成蝇肯被污。窃喜退飞犹有路，的应决计莫踌蹰。
残冬展假病榻消寒聊当呻吟语无伦次录存十六章·其二
作者：查慎行
朝代：清

忆昨公车待诏来，微名忽忝厕邹枚。主恩不以优徘畜，士气原于教养培。身作红云长傍日，心如白雪渐成灰。依稀一觉游仙梦，初自蓬山绝顶回。
残冬展假病榻消寒聊当呻吟语无伦次录存十六章·其五
作者：查慎行
朝代：清

尽遣儿孙归故里，尚留弟侄伴他乡。囊空预借三年俸，禄入粗供四口粮。旧积诗逋呵冻了，近添酒债典衣偿。萧然此外无余欠，领取南窗枕味长。
残冬展假病榻消寒聊当呻吟语无伦次录存十六章·其六
作者：查慎行
朝代：清

一榻中安四面虚，放朝浑似放参余。箧中弃扇虫缘网，案上停镫鼠避书。过隙光阴随梦去，就衰筋骨向阳舒。重帘可有纤埃到，敝帚残箕罢扫除。腷膊声中好送寒，偶然为客设棋盘。后来或者居人上，先处无如占地宽。黑白当前饶胜算，高低随分有争端。老夫兀兀支颐坐，看似分明下手难。
残冬展假病榻消寒聊当呻吟语无伦次录存十六章·其六
作者：查慎行
朝代：清

一榻中安四面虚，放朝浑似放参余。箧中弃扇虫缘网，案上停镫鼠避书。过隙光阴随梦去，就衰筋骨向阳舒。重帘可有纤埃到，敝帚残箕罢扫除。腷膊声中好送寒，偶然为客设棋盘。后来或者居人上，先处无如占地宽。黑白当前饶胜算，高低随分有争端。老夫兀兀支颐坐，看似分明下手难。丛书三馆校仇忙，讶许间情付墨庄。樗本不材良匠弃，屠非绝技善刀藏。冬菹剩饱园官菜，岁赐删除博士羊。转益从前素餐愧，大疱珍膳日分尝。
残冬展假病榻消寒聊当呻吟语无伦次录存十六章·其十
作者：查慎行
朝代：清

经旬坐稳一蒲团，才阅朝寒又晚寒。蕴火梅欣先腊放，避霜菊耐涉冬看。散花庵里新居士，视草台中旧史官。勿著两般分别相，大千世界本来宽。
残冬展假病榻消寒聊当呻吟语无伦次录存十六章·其十一
作者：查慎行
朝代：清

不畏群嗤不受怜，孤行一意久弥坚。敢夸愿大难成佛，肯䑛丹余蚤得仙。方朔文章多诡俗，放翁家世少高年。色经指诀全抛却，人寿终非草木延。
残冬展假病榻消寒聊当呻吟语无伦次录存十六章·其十四
作者：查慎行
朝代：清

丛书三馆校仇忙，讶许间情付墨庄。樗本不材良匠弃，屠非绝技善刀藏。冬菹剩饱园官菜，岁赐删除博士羊。转益从前素餐愧，大疱珍膳日分尝。
残冬展假病榻消寒聊当呻吟语无伦次录存十六章·其四
作者：查慎行
朝代：清

雨露荣枯共一天，尘沙聚散几同年。车摧却怪蓬犹转，玉碎何图瓦幸全。蚁穴冰封残雪后，雁程风系夕阳前。故人珍重留行意，回首觚棱自惘然。
残冬展假病榻消寒聊当呻吟语无伦次录存十六首·其一
作者：查慎行
朝代：清
体裁：七言律诗

卧看星回晷景移，流光冉冉与衰期。人言宦海藏身易，自笑生涯见事迟。夜似小年寒渐信，病非一日老方知。惟馀莼菜思归兴，蚤在秋风未起时。
残冬展假病榻消寒聊当呻吟语无伦次录存十六首·其七
作者：查慎行
朝代：清
体裁：七言律诗

腷膊声中好送寒，偶然为客设棋盘。后来或者居人上，先处无如占地宽。黑白当前饶胜算，高低随分有争端。老夫兀兀支颐坐，看似分明下手难。
残冬展假病榻消寒聊当呻吟语无伦次录存十六首·其三
作者：查慎行
朝代：清
体裁：七言律诗

茫茫大地托根孤，只道烟霄是坦涂。短袖曾陪如意舞，长眉难画入时图。移灯见蠍宁防毒，误笔成蝇肯被污。窃喜退飞犹有路，的应决计莫踌蹰。
残冬展假病榻消寒聊当呻吟语无伦次录存十六首·其九
作者：查慎行
朝代：清
体裁：七言律诗

海内连年丧老成，南伤秀水北新城。读书自要师前辈，知己谁能托后生。此段人情看烂熟，向来士习例相轻。笑他江左衣冠族，誓墓区区为角声。
残冬展假病榻消寒聊当呻吟语无伦次录存十六首·其二
作者：查慎行
朝代：清
体裁：七言律诗

忆昨公车待诏来，微名忽忝厕邹枚。主恩不以优俳畜，士气原于教养培。身作红云长傍日，心如白雪渐成灰。依稀一觉游仙梦，初自蓬山绝顶回。
残冬展假病榻消寒聊当呻吟语无伦次录存十六首·其五
作者：查慎行
朝代：清
体裁：七言律诗

尽遣儿孙归故里，尚留弟妷伴他乡。囊空预借三年俸，禄入粗供四口粮。旧积诗逋呵冻了，近添酒债典衣偿。萧然此外无馀欠，领取南窗枕味长。
残冬展假病榻消寒聊当呻吟语无伦次录存十六首·其八
作者：查慎行
朝代：清
体裁：七言律诗

科诏加恩典不常，征轺就道辈相望。抱经佚老头多白，拾芥群儿口半黄。惨澹风云怜入彀，冬烘头脑怕当场。退身引疾犹多愧，我昔曾荒陆氏庄。
残冬展假病榻消寒聊当呻吟语无伦次录存十六首·其六
作者：查慎行
朝代：清
体裁：七言律诗

一榻中安四面虚，放朝浑似放参馀。箧中弃扇虫缘网，案上停灯鼠避书。过隙光阴随梦去，就衰筋骨向阳舒。重帘可有纤埃到，敝帚残箕罢扫除。
残冬展假病榻消寒聊当呻吟语无伦次录存十六首·其十
作者：查慎行
朝代：清
体裁：七言律诗

地降天升气不交，羽禽何物尚胶胶。霜浓四野鸦争粒，叶秃千林鹊露巢。各有经营宁得已，未知辛苦定谁教。息黥补劓劳生事，盖顶终须一把茅。
残冬展假病榻消寒聊当呻吟语无伦次录存十六首·其十一
作者：查慎行
朝代：清
体裁：七言律诗

经旬坐稳一蒲团，才阅朝寒又晚寒。蕴火梅欣先腊放，避霜菊耐涉冬看。散花庵里新居士，视草台中旧史官。勿着两般分别相，大千世界本来宽。
残冬展假病榻消寒聊当呻吟语无伦次录存十六首·其十三
作者：查慎行
朝代：清
体裁：七言律诗

宜忌拘牵十二三，灵苗毒草比粗谙。性存姜桂何妨辣，味到芩连不取甘。好友劝尝真苦口，庸医隔膜漫多谈。古方难适今时用，此理如禅在细参。
残冬展假病榻消寒聊当呻吟语无伦次录存十六首·其十二
作者：查慎行
朝代：清
体裁：七言律诗

不畏群嗤不受怜，孤行一意久弥坚。敢誇愿大难成佛，肯舐丹馀蚤得仙。方朔文章多诡俗，放翁家世少高年。色经指诀全抛却，人寿终非草木延。
残冬展假病榻消寒聊当呻吟语无伦次录存十六首·其十五
作者：查慎行
朝代：清
体裁：七言律诗

丛书三馆校雠忙，讶许閒情付墨庄。樗本不材良匠弃，屠非绝技善刀藏。冬菹剩饱园官菜，岁赐删除博士羊。转益从前素餐愧，大庖珍膳日分尝。
残冬展假病榻消寒聊当呻吟语无伦次录存十六首·其十六
作者：查慎行
朝代：清
体裁：七言律诗

童时了了记观河，六十三年忽已过。眼暗耳聋知老否，葛凉裘暖奈身何。一帆去国谈何易，万卷无家累亦多。爱惜精神图省事，明年兼拟谢诗魔。
残冬展假病榻消寒聊当呻吟语无伦次录存十六首·其十四
作者：查慎行
朝代：清
体裁：七言律诗

却病奇方乃避嚣，远坊两板闭萧条。室无歌妓何烦遣，邻有乡僧不待招。石鼎涛生茶正熟，铜炉灰陷火潜消。鸡鸣漏尽人谁觉，又听门前过早朝。
残冬展假病榻消寒聊当呻吟语无伦次录存十六首·其四
作者：查慎行
朝代：清
体裁：七言律诗

雨露荣枯共一天，尘沙聚散几同年。车摧却怪蓬犹转，玉碎何图瓦幸全。蚁穴冰封残雪后，雁程风紧夕阳前。故人珍重留行意，回首觚棱自惘然。
残菊
作者：查慎行
朝代：清
体裁：古风

娟娟盆中花，黄白各自好。霜风一披拂，甘作科上槁。人情委墙角，枯菀孰相保。我欲餐其英，毋令侪庶草。
殢人娇·丹阳道上
作者：查慎行
朝代：清
体裁：词

鸭嘴咿呕，羊头轣辘。人道是、朱方古陆。黄泥几阪，清流几曲。烟起处、更添几椽茅屋。地少江南，云宽江北。眄不到、长天遐目。官田放马，民田放犊。愿微雨、村村稻针抽绿。
殿庭草
作者：查慎行
朝代：清
体裁：七言绝句

东风吹绿花砖缝，下有陈根几百年。惆怅履綦遗迹尽，雍和门外浴堂前。
母猪洞观瀑
作者：查慎行
朝代：清

蛮中六月交，山路苦焚爇。卧闻夜雨来，快起寻乳穴。入洞微有声，足底响呜咽。出山忽震怒，闪睒不容掣。岩前汇奔流，人骇马辟易。来如曳组练，一线注飞白。跌为渊潭深，湛湛落澄碧。石牙互参错，吞吐霹雳舌。直从湾澴底，跳沫腾百尺。惨惨天变容，凛凛风作雪。冈头杜宇叫，万竹划然裂。将归得奇观，顿解肺肝渴。
毕铁岚佥事将督学贵州枉问黔中风土短章奉荅兼以送行
作者：查慎行
朝代：清
体裁：古风

浪游我昨趋黔境，一线乾坤叹蹭蹬。辱公就我来问涂，临别能无片言赠。此邦风物口能说，笔墨形容反难罄。但从记忆得大凡，一一舟车往堪證。荒程杳邈六千里，冷署苍凉十三郡。荒山无树茅纷披，乱水分溪石绵亘。金蚕闪闪夜放蛊，苦雾濛濛昼埋阱。经过密箐偶逢人，双眼睢盱语难听。裹头黑猡毡覆膝，赤脚花苗裙及胫。呼同山鸟似有名，籍隶官司总无姓。其中一二稍秀拔，略解诗书诵贤圣。凭将流寓较土著，有似蓬麻草中劲。卅年况复两遘乱，孑孑残黎偶然剩。此时收敛加冠巾，亟赖名贤计安定。先生制萟传海内，檃括家家奉龟镜。昨年选曹得两浙，私为乡人喜称庆。朝廷有意变成格，使者移官膺后命。勿轻荒徼愁远宦，此去依然执文柄。五丁力在山为开，尚辟蚕丛作蹊径。苗民虽顽亦人类，向化何尝绝天性。从来教养视人事，岂谓声呼无响应。幕中浦郎况才士，唱和溪山好乘兴。公闻此语当冁然，快束行装倚鞭镫。
毗陵杨青村谒选得普安令王石谷为作黔游图索余题句兼以赠别
作者：查慎行
朝代：清
体裁：古风

万尖石笋高刺天，日气挟雾生黄烟。盘江中截两崖断，高縆一道虹蜺悬。寻橦袅袅度空际，下有千斛蛟龙涎。普安孤城小于斗，险扼地势当黔滇。城头置堠城下驿，官舍坐见行人肩。杨君一官乃落此，幸是熟路无迍邅。忆君年当十八九，白面便已能谈边。趋庭万里不辞远，直过瘴岭随飞鸢。是时西南属兵革，郡邑疾苦方颠连。尔来休养踰十载，瘠土已变桑麻田。朝廷况下宽大诏，积赋逋税新除蠲。君今乘传又重到，何异舄化双凫仙。耕烟散人好事者，远境写入秋毫颠。山川历历都在眼，我爱此景非从前。小诗或可当别操，待尔谱入琴堂弦。
毗陵访徐荼坪流连信宿快读新诗兼晤两郎君喜而有赠
作者：查慎行
朝代：清
体裁：五言律诗

风雅今谁主，言追正始还。唱詶如不隔，衰病最相关。别里频驰札，重来各慰颜。欲知倾倒意，交在纪群间。
氐州第一·与韬兄江陵分手久不得武陵消息近传已赴南昌幕府因便寄怀
作者：查慎行
朝代：清
体裁：词

木末霜催，风信乍紧，龙山别酒曾劝。路指桃源，小船压浪，安稳过湖眠饭。峒户熢烟满，底处觅、秦人鸡犬。谱首新词，竹枝声里，蛮歌倘变。客况蹉跎秋晼晚。盼消息、鱼沉素断。闻说东游，滕王阁下，趁一帆风便。念孤飞、何日到，参差翼、江湖定倦。应记芦花，旧时群、有炉峰小雁。
氐州第一·立夏
作者：查慎行
朝代：清
体裁：词

风雨蛮天，节候无准，熟衣重御初夏。燕未将雏，莺初唤侣，何处故王台榭。好景难抛也，第一是、桥边柳下。几颗朱樱，半瓯紫笋，客中潇洒。见说耕犁行已驾。乍添种、离离桑柘。近水人家，舍南舍北，正早蚕浴罢。想一声、啼鴂到，茅檐外、蔷薇应谢。计日晴边，绿阴成、重来系马。
水仙次韵
作者：查慎行
朝代：清
体裁：五言律诗

栀额檀心韵，青裙缟袂姿。洛波迎宓女，越网得西施。脉脉含情远，盈盈欲语迟。月中曾解佩，争许俗人知。
水口
作者：查慎行
朝代：清
体裁：七言绝句

雨馀忽飘雨数点，山外更添山几层。六百里滩多过尽，也如出峡到夷陵。
水蛾叹
作者：查慎行
朝代：清
体裁：古风

我闻宵蛾赴火死，今见飞飞晨赴水。成群百万蔽江来，江阔风高飏不起。嗟尔之生良已微，捐躯适救鱼鳖饥。可怜水火均不免，两翼原来是祸机。
水西行
作者：查慎行
朝代：清

乌蛮遗种称罗鬼，剽悍断头能掉尾。传从济火年代深，世土居然属宣慰。我从里俗询大概。复取兴衰质诸史。中古荒茫不足论，渊源请自先朝始。洪武初年祸乱平，远略伧荒来越巂。是时奢香一巾帼，跃马金陵谒天子。承恩归去立奇功，一诺西南九驿通。却笑五丁开不到，乱山高下隔蚕丛。二百余年太平业，世世分藩比臣妾。后来生聚启规模，四十八支互蟠结。别开荆莽起台殿，硐户碉房高栉栉。已分王土作王臣，旋练夷兵护夷穴。剁牛磔犬片言重，聚蚁屯蜂一呼集。布囊笼发毡覆肩，负弩操刀轻出没。泰和功烈汾阳亚，神庙中年平播贼。当时亦用水西兵，驱使前行借余力。酿成殃祸启祯朝，杀吏围城气渐骄。深宫南顾鞭难及，诸将西征功屡邀。土司如狼吏如鼠，八捷余威弃归路。内庄一夜陨河魁，明日三军齐缟素。眼中大创真无几，可惜偷安旋就抚。阁鸦关外晓传烽，霭翠营南夜鸣鼓。迩来桑海变须臾，此辈根株未尽除。夷性陆梁还似故，朝家谋略故非疏。经营特借强藩力，辛苦开疆一载余。至今父老犹能说，墨守输攻真劲敌。老窠地险石作城，要陕不容双骑入。铜牙毒矢毙濡缕，竹柄长矛利钩棘。马蹄过岭捷于猱，革甲环身轻似叶。连宵斫阵万炬明，散入深林晓无迹。蛇神虫鬼助饕虐，飞食人头吐人血。砦前路断临奔壑，失势一摧千万尺。四山伐木斫作厢，裹用牛皮冒生铁。石椒悬縆下槌门，雷斧轰天巨灵劈。攀藤健儿气力尽，拍手蛮娘笑投石。重围坐困又经时，转粟方愁乏良策。岂知存灭总关天，渠首终成戏下悬。万岭提封开四郡，一朝腥秽涤千年。自此岩疆少蜂虿，余威远慑诸苗砦。空留徼外廓清功，自蹈人间僣亡罪。此日重劳问罪师，乌飞三匝失栖枝。忽传耐德生还日，赵氏中山尚有儿。乌蒙犄角称甥舅，曾是安坤旧婚媾。也挈遗孤代乞哀，复归故土希恩宥。颇闻军令竞邀驩，满许闲田复见还。土贡纷纷呈铁踣，庚苴往往赐银盘。寄语封疆诸大吏，从前开辟谈何易。莫贪扯手纳金钱，此事孤雏有深意。输粮禽贼尔何功，王会图成戎索同。不见天心今厌乱，战场新鬼尽英雄。
水西行
作者：查慎行
朝代：清
体裁：古风

乌蛮遗种称罗鬼，剽悍断头能掉尾。传从济火年代深，世土居然属宣慰。我从里俗询大概，复取兴衰质诸史。中古荒茫不足论，渊源请自先朝始。洪武初年祸乱平，远略伧荒来越巂。是时奢香一巾帼，跃马金陵谒天子。承恩归去立奇功，一诺西南九驿通。却笑五丁开不到，乱山高下隔蚕丛。二百馀年太平业，世世分藩比臣妾。后来生聚启规模，四十八支互蟠结。别开荆莽起台殿，硐户碉房高栉栉。已分王土作王臣，旋练夷兵护夷穴。剁牛磔犬片言重，聚蚁屯蜂一呼集。布囊笼发毡覆肩，负弩操刀轻出没。泰和功烈汾阳亚，神庙中年平播贼。当时亦用水西兵，驱使前行借馀力。酿成殃祸启祯朝，杀吏围城气渐骄。深宫南顾鞭难及，诸将西征功屡邀。土司如狼吏如鼠，八捷馀威弃归路。内庄一夜陨河魁，明日三军齐缟素。眼中大创真无几，可惜偷安旋就抚。阁鸦关外晓传烽，霭翠营南夜鸣鼓。尔来桑海变须臾，此辈根株未尽除。夷性陆梁还似故，朝家谋略故非疏。经营特借强藩力，辛苦开疆一载馀。至今父老犹能说，墨守输攻真劲敌。老窠地险石作城，要狭不容双骑入。铜牙毒矢毙濡缕，竹柄长矛利钩棘。马蹄过岭捷于猱，革甲环身轻似叶。连宵斫阵万炬明，散入深林晓无迹。蛇神蛊鬼助饕虐，飞食人头吐人血。砦前路断临奔壑，失势一摧千万尺。四山伐木斲作厢，裹用牛皮冒生铁。石椒悬絙下槌门，雷斧轰天巨灵劈。攀藤健儿气力尽，拍手蛮娘笑投石。重围坐困又经时，转粟方愁乏良策。岂知存灭总关天，渠首终成戏下悬。万岭提封开四郡，一朝腥秽涤千年。自此岩疆少蜂虿，馀威远慑诸苗砦。空留徼外廓清功，自踏人间僭亡罪。此日重劳问罪师，乌飞三匝失栖枝。忽传耐德生还日，赵氏中山尚有儿。乌蒙犄角称甥舅，曾是安坤旧婚媾。也挈遗孤代乞哀，复归故土希恩宥。颇闻军令竞邀驩，满许閒田复见还。土贡纷纷呈铁踣，庚苴往往赐银盘。寄语封疆诸大吏，从前开辟谈何易。莫贪扯手纳金钱，此事孤雏有深意。输粮禽贼尔何功，王会图成戎索同。不见天心今厌乱，战场新鬼尽英雄。
水龙吟·次章质夫杨花旧韵
作者：查慎行
朝代：清
体裁：词

是谁细剪兜罗，不期而至无端坠。天生轻薄，眯人望眼，惹人闲思。绕径铺毡，当阶滚雪，重门难闭。向酒旗影里，茶烟榻畔，一阵阵，因风起。却逐舞衫歌扇，乱纷纷、不成行缀。欲飞旋止，将离又合，乍团还碎。最怕沾泥，微嫌罥网，差宜点水。任无情、化作浮萍若个，洒杨家泪。
水龙吟·登北固山
作者：查慎行
朝代：清
体裁：词

岷峨雪水消来，洪涛万里从东注。蒜山拥髻，瓜洲曳带，遥遥江步。满眼兴亡，季奴草长，人来古渡。看南帆出口，城头芦管，尽飘向，扬州去。泥马当年半壁，更谁暇、仓皇北顾。锦袍绣甲，英雄事业，却输儿女。夹岸黄尘，满瓶名酒，中流画鼓。到而今赢得，登临怅望，渺平沙树。
水龙吟·赋雾凇
作者：查慎行
朝代：清
体裁：词

攒柯密箐层层，朝来幻出公超市。余寒未减，阿谁裁剪，雪翎粉翅。非叶非花，疑花疑叶，珠装玉缀。笑隋家新样，都将绮绣，强佔了，琉璃地。城角垂垂几树。压朝厨、蛮烟敛紫。天公妒汝，微阳院落，珑松惊坠。人静空阶，一声清响，铿然到耳。倩东风著力，唤回舞态，与扶头起。
永城县署与唐殿宣饮别
作者：查慎行
朝代：清
体裁：五言律诗

共作风尘吏，聊追夙昔欢。分携频改岁，相劝一加餐。酒绿禁愁浅，灯红欲别难。老深儿女恋，直似故乡看。
永城县陈太丘祠
作者：查慎行
朝代：清
体裁：古风

贤人处末流，德器务广大。先生得此意，名不党籍挂。庸夫取同尘，君子重远害。偶然出从政，初不计殿最。曾为兹邑长，治道去其太。岂必赫赫名，当前互惊怪。到今有馀慕，俎豆礼无杀。我来谒公祠，下马肃瞻拜。题诗警俗吏，似为求名戒。不见道旁碑，去官碑辄坏。
永安寺频婆花下
作者：查慎行
朝代：清
体裁：七言绝句

啼鴂声中日向斜，闭门春尽似村家。黄蜂飞过短墙去，零落频婆两树花。
永遇乐·燕子矶同韬荒兄观剧
作者：查慎行
朝代：清
体裁：词

陡起千寻，嶙峋突兀，涛舂万古。晚景融怡，艑郎却指，日落波平处。芦洲一带，柳堤数折，人与凫鸥并住。还怕向、绝顶凭凌，沈沈愁满烟雾。隔船遥听，哀丝豪竹，月影胧胧轻护。村落难寻，微风吹递，近转矶头路。开元弟子，郭郎贺老，剩想衣冠南渡。也抵得、商女歌残，凄凉玉树。
汉口
作者：查慎行
朝代：清
体裁：古风

巨镇水陆冲，弹丸压楚境。南行控巴蜀，西去连鄢郢。人言纷五方，商贾富兼并。纷纷隶名藩，一一旗号整。骈骈驴尾接，得得马蹄骋。俜俜人摩肩，蹙蹙豚缩颈。群鸡叫咿喔，巨犬力顽犷。鱼虾鯹就岸，药料香过岭。黄蒲包官盐，青箬笼苦茗。东西水关固，上下楼阁迥。市声朝喧喧，烟色昼暝暝。一气十万家，焉能辨庐井。两江合流处，相峙足成鼎。舟车此辐辏，翻觉城郭冷。黄沙扑面来，却扇不可屏。稍喜汉江清，浣纱见人影。
汉川道中纪所见
作者：查慎行
朝代：清
体裁：古风

沙岸百尺高，水落岸容槁。火云蒸久旱，旭日秋杲杲。田家候鸡鸣，趁伴起最早。放閒惜牛力，饱食眠秋草。不念妇子疲，提携及襁褓。桔槔远灌田，俯仰困机巧。单衣汗沾背，满面尘不澡。锣鼓悬柳阴，儿童事击考。金燥革亦乾，愁声振林杪。土音带蛮猺，过客不尽晓。劳歌有詶荅，各自相媚好。丰荒关天运，转瞬谁得保。民愚亦可怜，聊用慰翁媪。对之我抱惭，饥驱空扰扰。人言行路心，择食苦不饱。此意行巳坚，毋为乱怀抱。
汉江舟夜
作者：查慎行
朝代：清
体裁：七言律诗

露宿风餐两月馀，入秋怀抱少应摅。浓阴隔浦初疑雾，晚食投竿果得鱼。夏口帆来飞鸟外，洞庭木落早凉初。楚天微雨潇潇夜，渔火分光到检书。
汉瞻自洞庭先归诗以志别即次见赠原韵
作者：查慎行
朝代：清

兼旬索句添穷忙，草根唧唧虫鸣霜。尚惭皮陆作唱和，敢与李杜争光芒。君诗尽纳三万派，山骨？？波洋洋。登坛欲来执牛耳，取径故险回羊肠。林深雾黯蓄幽气，虹见雨霁开晴光。吟从舌端作倔强，写向纸面生低昂。稍嫌工迟似司马，容我笑傲林泉帝。忆初弭棹同卧起，明朝联臂登高冈。穿松踏石困俯仰，攀跻中道多徊徨。奇峰忽拔二千尺，快剑磨出莲花铓。耸身侧足狂叫绝，生平奇境得未尝。三湘七泽旧虽到，却溯洲渚搴孤芳。黄金荒台感燕士，画栋高阁悲滕王。十年浪走痴已极，游踪脱略失故乡。星埃大笑一回首，摄衣才谒三高堂。所嗟筋力就疲惫，渐遣兴趣成颓唐。眼前又当摇落候，蒹葭露白秋苍苍。不知此中有何乐，对尔意气还飞扬。男儿生涯志未豁，善刀合学疱丁藏。百觚醉汲邻叟瓮，一枕倦寄高僧房。得道在先成佛后，兹理反覆天应偿。逢人但拜孟东野，去我独惜张文昌。扶筇缥缈有夙约，肯计盎底无余粮。风波冲冒总为此，子今束书我亦将。行当长谣答黄竹，不尔妙曲赓红桑。郁郁谁能耐离索，空楼夜雨思连床。年来万事经眼见，穷达竟分姜与汤。旧游如梦那可说，祇有末路堪评量。名山业岂异人事，慎勿屑屑耽词章。
汉瞻自洞庭先归诗以志别即次见赠旧韵
作者：查慎行
朝代：清
体裁：古风

兼旬索句添穷忙，草根唧唧虫鸣霜。尚惭皮陆作唱和，敢与李杜争光芒。君诗尽纳三万派，山骨��波洋洋。登坛欲来执牛耳，取径故险回羊肠。林深雾黯蓄幽气，虹见雨霁开晴光。吟从舌端作倔强，写向纸面生低昂。稍嫌工迟似司马，容我笑傲林泉旁。忆初弭棹同卧起，明朝联臂登高冈。穿松踏石困俛仰，攀跻中道多徊徨。奇峰忽拔二千尺，快剑磨出莲花铓。耸身侧足狂叫绝，生平奇境得未尝。三湘七泽旧虽到，却溯洲渚搴孤芳。黄金荒台感燕士，画栋高阁悲滕王。十年浪走痴已极，游踪脱略失故乡。星埃大笑一回首，摄衣才谒三高堂。所嗟筋力就疲惫，渐遣兴趣成颓唐。眼前又当摇落候，蒹葭露白秋苍苍。不知此中有何乐，对尔意气还飞扬。男儿生涯志未豁，善刀合学庖丁藏。百觚醉汲邻叟瓮，一枕倦寄高僧房。得道在先成佛后，兹理反覆天应偿。逢人但拜孟东野，去我独惜张文昌。扶筇缥缈有夙约，肯计盎底无馀粮。风波冲冒总为此，子今束书我亦将。行当长谣荅黄竹，不尔妙曲赓红桑。郁郁谁能耐离索，空楼夜雨思连床。年来万事经眼见，穷达竟分姜与汤。旧游如梦那可说，祗有末路堪评量。名山业岂异人事，慎勿屑屑耽词章。
汉阳晴川阁
作者：查慎行
朝代：清
体裁：七言律诗

巳失当年鹦鹉洲，晴川高阁劫灰留。苦嫌过客多题壁，却笑神仙尽好楼。粉堵日斜浮鄂渚，蒲帆风急下黄州。山根一线分江汉，不遣清流混浊流。
江南好·虎丘送朱子容六丈入都癸亥二月
作者：查慎行
朝代：清
体裁：词

骑鹤吹笙，六郎风格，梅村句子犹新。词坛酒垒，五十八回春。好在江山四壁，茶烟畔、鬓缕飘银。惊初见，壮心千里，拟向何人。横塘舟舣处，桃鬟柳眼，总是迷津。把吴都旧梦，付与前因。乱后渡江光景，算谁似、卫玠伤神。垂纶手，却遮西日，还指洛阳尘。
江声阁次家声山壁间旧韵
作者：查慎行
朝代：清
体裁：七言律诗

勿将架构拟人工，百尺高楼万里风。彭蠡远帆斜出口，匡庐晴翠淡粘空。凉生栏槛秋先爽，助得江山句转雄。好是不题名姓在，免教僧费碧纱笼。
江州杂咏四首·其一
作者：查慎行
朝代：清
体裁：七言律诗

依旧江关俯丽谯，居人指点说天桥。战回左蠡军容壮，凿断残冈霸气销。镇将南朝偏跋扈，部兵西楚最轻剽。自从血洗孤城后，九派空回寂莫潮。
江州杂咏四首·其三
作者：查慎行
朝代：清
体裁：七言律诗

峭削峰峦北面当，云头一半割南康。高僧旧入遗民社，世业谁留佚老堂。三劫�烟埋洞壑，百年文物递沧桑。名山志在真难续，或有奇踪堕渺茫。
江州杂咏四首·其二
作者：查慎行
朝代：清
体裁：七言律诗

天文容易扫搀枪，邻郡犹传戍鼓鸣。鸦鹊自朝英布庙，鱼龙曾扰灌婴城。纷纷设险宁论地，往往时危独被兵。四十三年休养力，不知何福享承平。
江州杂咏四首·其四
作者：查慎行
朝代：清
体裁：七言律诗

别开官署射亭傍，一角颓城压短墙。螺髻浮青虚剑匣，雉媒平绿展毬场。船稀小步初移市，客上高楼必望乡。添得黄芦侵岸阔，旧游回首独神伤。
江浦农家
作者：查慎行
朝代：清
体裁：五言律诗

江邑连年旱，为农讵免饥。牛羊谁是牧，雀鼠自能肥。野废林庐在，城芜户口稀。眼看春社近，倘与燕同归。
江涨八韵
作者：查慎行
朝代：清
体裁：五言排律

颇怪连宵雨，重云尚合围。忽闻湓浦水，已上庾楼矶。急鼓争趋阵，高舂怒发机。九龙多被谴，万马孰能鞿。鱼健冲人过，鸥轻踏浪飞。淘沙原自浊，流恶想尤肥。幸勿侵三版，还防没半扉。村桥新涨好，吾欲放船归。
江行六言杂诗十八首·其一
作者：查慎行
朝代：清
体裁：六言诗

鲁公传乞米帖，元亮有饥驱诗。不妨举家食粥，笑问此去何之。
江行六言杂诗十八首·其七
作者：查慎行
朝代：清
体裁：六言诗

挂剑谢皋羽墓，插竿严子陵坛。身后哭馀两友，生前笑掷一官。
江行六言杂诗十八首·其三
作者：查慎行
朝代：清
体裁：六言诗

船头载馀杭酒，枕上看富春图。老伴不离鹅鸭，浮踪又落江湖。
江行六言杂诗十八首·其九
作者：查慎行
朝代：清
体裁：六言诗

柳暗春旗古戍，梅残横笛孤城。留取三分花事，老夫待要山行。
江行六言杂诗十八首·其二
作者：查慎行
朝代：清
体裁：六言诗

人家泥浦渔浦，驿路樟亭赤亭。黄犊鸣边草绿，画眉啼处峰青。
江行六言杂诗十八首·其五
作者：查慎行
朝代：清
体裁：六言诗

一两竿飏酒旆，四三点散渔灯。朝来露蓑长湿，月下风樯不停。
江行六言杂诗十八首·其八
作者：查慎行
朝代：清
体裁：六言诗

乍合乍开烟霭，一重一掩霏微。紫鳞出网能跃，翠鸟踏波乱飞。
江行六言杂诗十八首·其六
作者：查慎行
朝代：清
体裁：六言诗

水色绿头雄鸭，舟形缩项鳊鱼。千点桃花拍岸，春潮不过桐庐。
江行六言杂诗十八首·其十
作者：查慎行
朝代：清
体裁：六言诗

村鸡唤曙非一，野鹜眠沙必双。时有飞星过水，忽看苦雾吞江。
江行六言杂诗十八首·其十一
作者：查慎行
朝代：清
体裁：六言诗

兰溪九回肠曲，瀔水一指掌平。鹅卵石多濑浅，鱼鳞云起天晴。
江行六言杂诗十八首·其十七
作者：查慎行
朝代：清
体裁：六言诗

长亭七十有四，川路萦纡倍艰。安稳烟波六宿，卸帆已到常山。
江行六言杂诗十八首·其十三
作者：查慎行
朝代：清
体裁：六言诗

门前二月杨柳，屋后千年豫章。村步稀栽杏树，邻船时递兰香。
江行六言杂诗十八首·其十二
作者：查慎行
朝代：清
体裁：六言诗

三百馀年婺学，建文以后失传。重过四先生里，白头抚卷怆然。
江行六言杂诗十八首·其十五
作者：查慎行
朝代：清
体裁：六言诗

春分过后微雪，上已前头嫩寒。滩响吾愁减睡，日长儿劝加餐。
江行六言杂诗十八首·其十八
作者：查慎行
朝代：清
体裁：六言诗

一笈曾陪朱老，浙西吟过江西。谁怜磨牛陈迹，自笑飞鸿雪泥。
江行六言杂诗十八首·其十六
作者：查慎行
朝代：清
体裁：六言诗

太末城南最好，橘林密带甘林。岁岁经秋充赋，直从禹贡到今。
江行六言杂诗十八首·其十四
作者：查慎行
朝代：清
体裁：六言诗

碓床多沉新涨，牛马不辨两涯。遥见一滩白鹭，近前知是浪花。
江行六言杂诗十八首·其四
作者：查慎行
朝代：清
体裁：六言诗

江流东射如箭，帆势西张若弓。此去特邀天倖，平生逆水逆风。
池上双鹤
作者：查慎行
朝代：清
体裁：七言绝句

长鸣相和两仙禽，多在阳坡少在阴。偶向清池閒照影，被人猜有羡鱼心。
池上梧桐一本先君所手植秋来忽枯家人析以为薪用作此叹
作者：查慎行
朝代：清
体裁：古风

苦竹不实凤苦饥，霜风拗折枯桐枝。知音者希巧匠死，琴瑟之材同扊扅。我来拨灰三太息，重是先人手亲植。纷纷桃李总舆台，从此荒园少秋色。
池上看雨
作者：查慎行
朝代：清
体裁：古风

五月莲未华，团团叶如扇。亭亭不自匿，一一出池面。细雨听无声，初于叶上见。绿盘擎不定，的皪珠光旋。流汞忽一倾，倒垂三尺练。萍开鱼影聚，萍合鱼影散。即事偶成诗，悠然观物变。
池河驿
作者：查慎行
朝代：清
体裁：五言律诗

古驿千家聚，钟离北望孤。河流近淮泗，山脉尽荆涂。客饭论珠贵，村醪计盏沽。明朝贪早发，前路入平芜。
池河驿
作者：查慎行
朝代：清
体裁：七言律诗

古驿通桥水一湾，数家烟火出榛菅。人过濠上初逢雁，地近滁州饱看山。小店青帘疏雨后，遥村红树夕阳间。跨鞍便作匆匆去，谁信孤踪是倦还。
汤纳时表弟次前韵见寄四叠韵
作者：查慎行
朝代：清
体裁：七言律诗

衰迟会合且风尘，下榻閒坊近接邻。每忆儿时才转瞬，不谈旧事怕伤神。雪封村路梅花梦，酒汎行厨柏叶春。寿骨不知相似否，与君初度再庚寅。
汤西厓前辈自洛中寄示重修香山寺记石刻拓本
作者：查慎行
朝代：清
体裁：七言律诗

龙门十寺巳全荒，金刹谁寻古道场。劫外丰碑开阙塞，天中轶事在文章。云泉旧境缘曾结，山水初心后果偿。公是乐天还记否，前题多在畅师房。
汤西厓前辈自通政改授翰林掌院学士时奉使岭南未归驰诗寄贺兼述鄙怀八首·其一
作者：查慎行
朝代：清
体裁：七言绝句

眷注恩深出入偏，重看名籍冠群仙。文章旧价新增重，不碍来迟十二年。
汤西厓前辈自通政改授翰林掌院学士时奉使岭南未归驰诗寄贺兼述鄙怀八首·其七
作者：查慎行
朝代：清
体裁：七言绝句

敢拟微之并乐天，才名官职两殊悬。只除一事差相似，恰比先生老七年。
汤西厓前辈自通政改授翰林掌院学士时奉使岭南未归驰诗寄贺兼述鄙怀八首·其三
作者：查慎行
朝代：清
体裁：七言绝句

同时领教得名臣，程李欣传拜命新。到此始知师席贵，锦袍分占两家春。
汤西厓前辈自通政改授翰林掌院学士时奉使岭南未归驰诗寄贺兼述鄙怀八首·其二
作者：查慎行
朝代：清
体裁：七言绝句

久推公望稔公才，合到蓬山顶上来。品秩不殊衔特换，北扉班压大银台。
汤西厓前辈自通政改授翰林掌院学士时奉使岭南未归驰诗寄贺兼述鄙怀八首·其五
作者：查慎行
朝代：清
体裁：七言绝句

词林故事闻前辈，诰敕元须巨手裁。便合还朝称阁老，文渊内署待公开。
汤西厓前辈自通政改授翰林掌院学士时奉使岭南未归驰诗寄贺兼述鄙怀八首·其八
作者：查慎行
朝代：清
体裁：七言绝句

病中未奉休官檄，枕上先成寄远诗。计日乞归应有分，向来心事荷深知。
汤西厓前辈自通政改授翰林掌院学士时奉使岭南未归驰诗寄贺兼述鄙怀八首·其六
作者：查慎行
朝代：清
体裁：七言绝句

石渠天禄校书频，仍岁员多比积薪。我是史官头雪白，末班犹领百馀人。
汤西厓前辈自通政改授翰林掌院学士时奉使岭南未归驰诗寄贺兼述鄙怀八首·其四
作者：查慎行
朝代：清
体裁：七言绝句

望中一发海天青，暂借文星作使星。莫被江山久留滞，无边风月在头厅。
汤西厓前辈见和元日试笔诗再叠奉詶
作者：查慎行
朝代：清
体裁：七言律诗

不愁辽海阻音尘，剧喜还朝作并邻。客疾过年当勿药，新诗拈笔果如神。溪山偕往知何日，步屧相随要及春。只恐官高归未易，钓矶端合付徐寅。
汤西厓编修寓庭丁香花下作三首·其一
作者：查慎行
朝代：清
体裁：古风

空庭三株树，手植知何人。自我见此花，已阅十五春。居停几易主，索醉不记巡。今来枝逾繁，出屋垂缤纷。花岂知我老，我衰暗伤神。稍欣旧交在，白头尚如新。
汤西厓编修寓庭丁香花下作三首·其三
作者：查慎行
朝代：清
体裁：古风

主人旧善病，客子新下第。邂逅好花前，流连讵失计。天公亦解事，云日薄亏蔽。移床坐清阴，落蕊时坠髻。无酒不我酤，拔钗向谁泥。前言戏之耳，一笑聊破涕。
汤西厓编修寓庭丁香花下作三首·其二
作者：查慎行
朝代：清
体裁：古风

自昔有土墙，界庭分背向。何年始撤去，树势乃张王。花气下回廊，叶阴通步障。旁添一堆石，小作攀跻状。遂令赏花人，高出万花上。
汤阴县北村家
作者：查慎行
朝代：清
体裁：五言律诗

烟际露茅茨，田家正午炊。韭花秋逞味，枣实晚垂枝。放犊青芜岸，沤麻绿水池。地偏稀客过，篱落有人窥。
汪东川宫赞属题秋林读书图时汪给假将归
作者：查慎行
朝代：清
体裁：七言律诗

似曾依样买林皋，只爱摊书不盖茅。干老从添鸦点叶，影疏初见鹊成巢。好风开卷声相递，古墨分香手借抄。怪得先生官况懒，画中光景十年抛。
汪学使棣园寄饷兴化荔支
作者：查慎行
朝代：清
体裁：七言绝句

南越百株移远植，西川一骑走炎埃。如何两日枫亭路，也为先生置驿来。
汪悔斋方伯署庭有荔支小暑后摘以见饷率成十六韵
作者：查慎行
朝代：清
体裁：五言排律

阴合重楼外，枝垂曲槛东。珊瑚推旧谱，玳瑁占新丛。画省初凝露，薇垣迥得风。繁星纷乍摘，白雪沃俱融。步障丝褰紫，宫衣袖卷红。品方瑶柱美，肌爱玉环丰。只许辉银印，何期饷竹笼。从来臭味合，大抵馈贻通。不是分甘好，将毋嚼蜡同。炎官方赫赫，热属又虫虫。解駮凉无汗，医蠲渴有功。稍宜亲夏簟，惟欠剥春葱。长乐全胜画，邮亭尚忆枫。近应来郡县，远不比泸戎。旅橐终难致，顷筐倘更蒙。此游专为口，贪得笑何穷。
汪陛交郡丞属题负米读书图时将赴任潮州即以赠别
作者：查慎行
朝代：清
体裁：古风

汪子客京华，气豪心悒怏。高堂有母在，恒结白云想。皇天怜斯人，得举甫一上。南宫辄唱第，盛事快探掌。早知给舍官，不及州邑长。题舆行佐郡，得禄犹逮养。潮海万里程，翩然捧檄往。过家拜白发，喜气春盎盎。却忆负米时，悲喜异今曩。平生读书力，篝火依绩纺。食报理必然，问言受如响。丹青非苟设，风义行可广。题作赠行篇，披图惬神赏。
汴中无鱼今日至固镇盘餐得此余方以为喜座有晋人乃至废食云吾土有客水乡者所亲必相戒勿食鱼恐伤骨鲠也南北嗜好之不同如此
作者：查慎行
朝代：清
体裁：七言绝句

各有乡风两不知，区区口腹莫相疑。看他葱薤堆盘处，是我攒眉废箸时。
汴中遇蔡远士次韵留别三首·其一
作者：查慎行
朝代：清
体裁：七言绝句

与君少小生同里，懒蔡知名二十年。今日汴中初识面，鬓丝秋老菊花天。
汴中遇蔡远士次韵留别三首·其三
作者：查慎行
朝代：清
体裁：七言绝句

马嘶门巷客将还，残醉扶头改别颜。多感故人相送意，略烦秦女唱阳关。
汴中遇蔡远士次韵留别三首·其二
作者：查慎行
朝代：清
体裁：七言绝句

买蟹宵来倒客囊，一灯相对话苍凉。旧京风物吾犹记，宋嫂鱼羹薛嫂羊。
汴梁杂诗
作者：查慎行
朝代：清

梁宋遗墟指汴京，纷纷代禅事何轻。也知光义难为弟，不及朱三尚有兄。将帅权倾皆易姓，英雄时至适成名。千秋疑杂陈桥驿，一著黄袍遂罢兵。
汴梁杂诗八首·其一
作者：查慎行
朝代：清
体裁：七言律诗

土冈起㐲向平芜，荞麦花开似雪铺。旧日楼台埋井底，秋来风雨暗城隅。邹枚作客虚词笔，高李论交剩酒垆。莫怪游梁无一事，已将名姓混屠沽。
汴梁杂诗八首·其七
作者：查慎行
朝代：清
体裁：七言律诗

蚁穴将穿积势成，洪流直灌大梁城。运移天险翻资盗，祸起庸夫好论兵。不信龙蛇皆沴气，可怜鱼鳖尽苍生。沧桑变后秦灰黑，谁见黄河十里清。
汴梁杂诗八首·其三
作者：查慎行
朝代：清
体裁：七言律诗

削除七国独存梁，爱弟终因母后妨。禁网初宽到宾客，人才一变起词章。平台筑后门常辟，东苑成来志稍荒。但取虚怀能下士，豪华原不累贤王。
汴梁杂诗八首·其二
作者：查慎行
朝代：清
体裁：七言律诗

巩洛东来地势洼，一条清汴走长蛇。霸图难画鸿沟界，恨事空椎博浪沙。衰草平原秋放牧，西风古堞暮栖鸦。灵光一寺巍然在，留取伽蓝记梦华。
汴梁杂诗八首·其五
作者：查慎行
朝代：清
体裁：七言律诗

岁币输来不计缗，无端齿冷为亡唇。偷生虎穴甘南渡，忍死牛车痛北巡。翻覆两家天假手，兴衰一劫局更新。幽兰堂畔谁相惜，只有从亡十九人。
汴梁杂诗八首·其八
作者：查慎行
朝代：清
体裁：七言律诗

新摽禹庙镇河滨，师旷台边迹已陈。独向苍茫时极目，谁当摇落不伤神。空仓雀鼠千村赋，故垒牛羊四战尘。老傍人间多阅历，渐无閒泪可沾巾。
汴梁杂诗八首·其六
作者：查慎行
朝代：清
体裁：七言律诗

胜国分藩本属周，承平乐事数樊楼。星连北极雄繁会，地是中原沃衍州。乐府新声翻百阕，书堂名迹勒双钩。最怜祸较江陵烈，河伯摧残甚郁攸。
汴梁杂诗八首·其四
作者：查慎行
朝代：清
体裁：七言律诗

梁宋遗墟指汴京，纷纷代禅事何轻。也知光义难为弟，不及朱三尚有兄。将帅权倾皆易姓，英雄时至适成名。千秋疑案陈桥驿，一着黄袍遂罢兵。
汶河大石桥六月为大水所坏乱流鞭马而渡
作者：查慎行
朝代：清
体裁：五言律诗

怒水冲桥断，崩沙壅石平。乱流风势急，到岸马蹄轻。直怕秋多雨，偏宜晚放晴。路难频却顾，尽室叹长征。
汶河阻闸少司马杨公从陆路先归余与外舅尚滞舟次诗以志别
作者：查慎行
朝代：清
体裁：七言律诗

昨岁春风记出京，再来何意得同行。熟经世路归贪早，老念贫交别忍轻。水落汶河停去舫，花秾淮岸待行旌。竹萌怒长樱珠绽，乡味先输一月程。
沁园春 友人邀余赋闺中杂事分得三题 其一 枕
作者：查慎行
朝代：清
体裁：词

刀尺亲裁，裹束初成，吴绫蜀罗。想芙蓉新样，粉嫌轻污，酴醾馀馥，气爱轻呵。压袖曾经，堕钗知否，未许轻移到锦窠。勾留处，较佳人雪腕，方便谁多。合欢光景些那。更不奈春来独自何。看碧流难浣，并头留影，余温犹印，半面成窝。熊取宜男，豹堪辟魅，不比销魂寂寂过。相思恨，是为君留下，长托微波。
沁园春·咏老少年德尹以诗索赋
作者：查慎行
朝代：清
体裁：词

鸭脚输黄，鸦臼输红，将何比妍。便妆成暮景，未霜先艳，洗来朝气，得露尤鲜。姹女司炉，婴儿跃冶，幻出蓬头灌顶仙。西风里，把丹砂一掷，倒换衰年。笑他双蝶翩翩。还认作花秾二月天。看疏疏斜倚，乍明人眼，亭亭小立，恰并人肩。凉雨帘栊，断霞篱落，好趁蛩声雁影前。秋非晚，似者般颜色，我见犹怜。
沁园春·寄徐初邻金陵
作者：查慎行
朝代：清
体裁：词

铁锁消沉，江势东来，直下金焦。想笛赛婆官，凄清旧步，鼓迎龙户，寂寞回潮。啼杀栖鸦，滴残昼漏，昨梦回头覆鹿蕉。无多恨，最伤心两字，怕说南朝。水亭闲望劳劳。但春去春来急景销。叹废寝壖垣，棠花漠漠，故家门第，燕翅飘飘。欲别谁留，欲歌谁和，细马驮过皂荚桥。无人管，拚酒边归路，风堕鞭梢。
沁园春·寄祝朱止溪先生及吴太君八十双寿
作者：查慎行
朝代：清
体裁：词

碧沼丹崖，路绕蓬莱，芙蓉小城。自樊园种漆，琴材并老，带湖栽柳，鸥侣齐盟。八十年过，八千年近，犹记东山捉鼻情。喧传遍、是文翁宦迹，杜叟诗名。帘前曲奏瓶笙。正春酒浮觞花外迎。羡先生林下，竹身潇洒，夫人林下，梅韵幽清。白首相庄，板舆闲处，爱傍篮舆次第行。时光好，愿长筵长侍，儿子门生。
沁园春·淮郡主故苑
作者：查慎行
朝代：清
体裁：词

戚里繁华，贵主山庄，驸马山亭。有记曲红红，歌珠串串，隔帷黑黑，弦索泠泠。晓宴催妆，夜游传蜡，长使行人驻足听。沧桑后，问杨家田氏，几主曾更。铜环不锁严扃。渐拆尽春山屈戍屏。但断浦蜻蜓，飞来衣桁，空庭蝙蝠，掠过窗棂。树色浓枯，花阴疏密，几处苍苍夕照青。休回首，料华林平乐，一概凋零。
沁园春·蔷薇
作者：查慎行
朝代：清
体裁：词

浓暖送寒，小雨捎晴，红云一栏。渐竹架欹来，柔阴袅袅，枳篱缺处，狂蔓看看。高似窥邻，低还拂地，几度牵人宛转间。斜阳外，映浅深向背，巧逞朱颜。不禁刺弱枝繁。算欲折还休好是难。便扑蝶花前，微揎罗袖，踏青阶下，先护云鬟。恋醉多情，与春无分，长是开时芳信阑。馀香好，把胆瓶贮露，黄额轻弹。
沁园春·虎丘买水仙戏填一阕
作者：查慎行
朝代：清
体裁：词

根似鸱头，叶似蒜苗，花名水仙。问仙翁仙姆，几时留种，不移天上，乃落人间。洛浦淩波，汉皋捐佩，想像冰肌映玉颜。娉婷意，胜眼中多少，沅芷湘兰。山塘卖汝堪怜。只一本才教值一钱。向墙角堆堆，篱根颗颗，渐违物性，欲揽花权。老我婆娑，为渠爱惜，贮以青瓷沃以泉。归来好，赛渡江桃叶，同上吴船。
沁园春·蜡梅
作者：查慎行
朝代：清
体裁：词

不是陶家，不是林家，将金铸颜。恰避了青霜，甘随菊后，欺他艳雪，爱占梅先。融蜡为珠，染栀成蒂，万蕊千头颗颗圆。瞿昙面，抱赤心一点，谁斗婵娟。味无味处天然。肯便与蜂脾蜜作缘。看野竹如烟，聊同倚翠，山茶似火，耻并争妍。酒泛新鹅，尘消旧曲，时有寒香到鼻边。铜瓶古，把一枝斜插，共饯残年。
沁园春·送友人游洞庭山
作者：查慎行
朝代：清
体裁：词

药裹一囊，钓纶一竿，清游在兹。叹越国浮家，今无高士，吴歌倚棹，谁谱新词。压担书轻，扶头酒重，过尽松陵知不知。垂虹畔，问杨郎铁笛，可有人吹。粘天万顷玻璃。只芥羽中流点破之。正石尤风定，烟栖花坞，熟梅雨足，水到茶陂。朱橘论钱，黄柑佐酿，好在秋光指后期。归帆便，乞玲珑片石，与致茅茨。
沂州出山
作者：查慎行
朝代：清
体裁：七言律诗

沙浅沙深突复坳，一行疏树带烟郊。山经齐鲁青才了，马渡洸沂碧未胶。小圃重樊因枳椇，浮桥粗就赖芦茭。经旬尚滞黄河北，渐喜鱼羹入客庖。
沂州送钱玉友往新城
作者：查慎行
朝代：清
体裁：五言律诗

又作殊方别，春衫客泪收。但须眠食健，莫话短长愁。乡梦经蚕月，人情望麦秋。黄云天四合，何处辨青州。
沂水县南二十里道旁榜曰二疏故里感而赋此
作者：查慎行
朝代：清
体裁：七言绝句

西京盛事传稀有，解组归休我亦曾。今日经过疏傅里，槛车谁料有重徵。
沅州即事二首·其一
作者：查慎行
朝代：清
体裁：七言绝句

万马南来牧宿荒，连山浅草不能长。营门日暮声如沸，论担分钱买绿秧。
沅州即事二首·其二
作者：查慎行
朝代：清
体裁：七言绝句

官兵十万拥岩隈，粮运频烦羽檄催。米价最高薪最贱，炊烟晴散画梁灰。
沅江县治滨湖居民皆渔户水盛时举家乘舟入湖秋冬水缩则结茅沿岸住
作者：查慎行
朝代：清
体裁：七言律诗

官舍无城傍水滨，鵁鶄鹅鸭半居民。疏灯几点夜呼渡，老屋百家秋结邻。岸曲芦深长响雨，船头鱼健欲惊人。饶他小县输渔课，赋敛湖湘俗久贫。
沈仁山送菊
作者：查慎行
朝代：清
体裁：古风

閒居爱重九，斟酌吾谁与。一棹赴嘉招，对花兼命侣。昨为芳圃客，今作柴篱主。也拟续前游，临觞愁独举。
沈孟泽索题小照二首·其一
作者：查慎行
朝代：清
体裁：七言绝句

桐阴宽罩一方苔，流水声中洗耳来。若是补图须补竹，琴材已具少箫材。
沈孟泽索题小照二首·其二
作者：查慎行
朝代：清
体裁：七言绝句

神理真传老画师，毫端跃跃动须眉。人间别有膏肓病，看取先生袖手时。
沈客子旧寓都门所居名独树簃自撰七言古诗曹实庵钱玉友汤西厓皆有和章今来索余补作仍次原韵
作者：查慎行
朝代：清
体裁：古风

沈子清才在尘坱，有如菡萏生淤泥。又如服盐驾鼓马，下有逐电追风蹄。青衿蚤为命所制，百瓮未了酸寒齑。三年四门作都讲，啄粒亦到官仓稊。人中嵇绍本易识，孤鹤气压千群鸡。家家朱门当大道，尔独隘巷寻卑栖。归来欠伸眉碍户，一笑入户头仍低。空庭得树翻自喜，有渰仰视云萋萋。忽惊霜秃九秋干，旋见雨长三春荑。堕巢晨拾赤脚婢，落叶夜扫长须奚。问君此间亦何乐，乃挈稚子携山妻。狂来对客发高论，麈柄手捉谈天犀。北郭槁枝聊隐寓，东方窭薮真滑稽。孤松祗宜伴彭泽，五楸大可娱昌黎。翻身买棹竟南下，野性终近深山麛。故园乔木正合抱，町疃旁接浇花畦。昨非今是恍梦觉，涉脚尚浅幸未迷。伐檀河干等无用，美哉河水清涟兮。
沈客子旧寓都门所居日独树自撰七言古诗曹实庵钱玉友汤西厓皆有和章今来索余补作仍次原韵
作者：查慎行
朝代：清

沈子清才在尘坱，有如菡萏生淤泥。又如服盐驾鼓马，下有逐电追风蹄。青衿蚤为命所制，百瓮未了酸寒齑。三年四门作都讲，啄粒亦到官仓稊。人中嵇绍本易识，孤鹤气压千群鸡。家家朱门当大道，尔独隘巷寻卑栖。归来欠伸看碍户，一笑入户头仍低。空庭得树翻自喜，有渰仰视云萋萋。忽惊霜秃九秋干，旋见雨长三春荑。堕巢晨拾赤脚婢，落叶夜扫长须奚。问君此间亦何乐，乃挈稚子携山妻。狂来对客发高论，麈柄手捉谈天犀。北郭槁枝聊隐寓，东方窭薮真滑稽。孤松祇宜伴彭泽，五楸大可娱昌黎。翻身买棹竟南下，野性终近深山麛。故园乔木正合抱，町疃旁接浇花畦。昨非今是恍梦觉，涉脚尚浅幸未迷。伐檀河干等无用，美哉河水清涟兮。
沈岱瞻同年饷宝坻银鱼
作者：查慎行
朝代：清
体裁：七言律诗

湿薪爆竹岁将残，宦况聊同苜蓿盘。三寸玉分良友饷，一条冰合腐儒餐。别中加饭开鱼素，饱后投床梦钓竿。无物报君还自笑，近来诗语带梅酸。
沈房仲匏研铭
作者：查慎行
朝代：清
体裁：古风

其追其琢，寓匏于石。笙磬同音，吾以观端琼之德。
沈松年触暑见过为余写行药图小照赠之以诗
作者：查慎行
朝代：清
体裁：古风

昔年三十四，张叟为写照。是时气方豪，抱膝坐长啸。侵寻落尘网，行止非意料。一梦迫桑榆，回头失吾少。自观疑隔世，那免旁人笑。沈生技入神，下笔天下妙。曩者京洛游，不轻貌权要。朱门致厚币，却去臂频掉。独爱山泽臞，足音赴蓬藋。老夫正避客，畏热如畏烧。潇洒实藉兹，掀髯引同调。吴缣六尺雪，静对屏听眺。三日画始成，投床忽狂叫。张图示左右，童稚皆曰肖。乃知神理凭，在骨不在貌。一杖两棕鞋，清凉彻毛窍。高杨荫风渚，密竹移烟峤。外势拓微茫，中深藏䆞窱。过桥茅宇远，转径柴篱绕。力圃方自今，幽情老弥劭。允宜置丘壑，何用谈廊庙。稍待条甲成，重烦添药铫。
沈稼村太史招饮耿岩草堂
作者：查慎行
朝代：清
体裁：七言律诗

十里秋光雨洗新，稻花香路净无尘。门依曲沼难通棹，居近东家爱得邻。却对杯柈宽礼数，每听谈论长精神。回看宦海波涛阔，转羡收帆到岸人。
沔阳道中喜雨
作者：查慎行
朝代：清
体裁：五言律诗

一枕凉侵被，朝来得晏眠。江清收潦后，风劲挂帆前。宿雨才如露，秋云不近天。可能涓滴意，蓬勃起枯田。
沙口待潮
作者：查慎行
朝代：清
体裁：五言绝句

艇子胶沙觜，坳堂等置杯。何须愁日暮，会有夜潮来。
沛县泗亭驿二首·其一
作者：查慎行
朝代：清
体裁：七言绝句

万乘还乡父老迎，大风歌罢气峥嵘。不知何事翻垂泪，方觉英雄别有情。
沛县泗亭驿二首·其二
作者：查慎行
朝代：清
体裁：七言绝句

一剑亲提帝业成，枌榆犹动布衣情。沐猴岂是真龙匹，富贵徒誇昼锦行。
沧州阻风谢别峰同年饷酒二首·其一
作者：查慎行
朝代：清
体裁：七言绝句

风程半日滞沧州，客恨除非醉即休。安得春江变春酒，萨摩陂外水如油。
沧州阻风谢别峰同年饷酒二首·其二
作者：查慎行
朝代：清
体裁：七言绝句

青旗夹岸酒家楼，正坐囊空价莫酬。惭愧贫交分一斗，为余亲典黑貂裘。
河传·甲午春社作
作者：查慎行
朝代：清
体裁：词

双燕。相见。又今朝。来觅蓬茅旧巢。酒边一旗烟外招。飘飘。绿杨红板桥。昨夜社公新雨足。杯珓卜。蚕麦家家熟。约比邻。去酬神。老人。再逢得几巡。
河传·秋雨
作者：查慎行
朝代：清
体裁：词

薄暮。微雨。做秋声。纸瓦山窗独明。芦花夹岸舟乍停。曾经。潇潇和雁听。疏点渐稀檐外竹。还蔌蔌。静觉凉生屋。记明朝。约登高。隔宵。残灯挑复挑。
河渎神·桃花夫人庙
作者：查慎行
朝代：清
体裁：词

霸国好山川。夕阳平楚苍然。洞门玉象闭婵娟。露桃开谢年年。至竟息亡缘底事。花并楼中人坠。千古消魂都似此。细腰宫又何地。
河滨坟
作者：查慎行
朝代：清
体裁：古风

河滨卿相坟，窀穸今几世。雨中两翁仲，对我若流涕。前年水没腰，去年水浮髻。沦胥眼中见，巳作骎骎势。我笑谓石人，汝忧亦良细。淮扬百万家，十室九沉瘗。可怜桓司马，欲以坚保脆。石椁三年成，宁非速朽计。
河间道中
作者：查慎行
朝代：清
体裁：五言律诗

沙路条条似，前行晓易迷。牛鸣新店火，月上阜城鸡。古堠烽烟静，遥天树木低。数钱工姹女，诗橐笑空携。
治河谣五首·其一
作者：查慎行
朝代：清
体裁：古风

六坝塞，春水溢。六坝开，秋水来。水深河大，官方高卧。
治河谣五首·其三
作者：查慎行
朝代：清
体裁：古风

一石水，五斗泥，浊流下灌清江低。不望黄河清，但愿倒流直向昆崙西。
治河谣五首·其二
作者：查慎行
朝代：清
体裁：古风

淮之土，蒲茭芦。淮之民，猵獭鱼。刈芦作帚鱼作饭，努力与官高筑堰。
治河谣五首·其五
作者：查慎行
朝代：清
体裁：古风

天生吾民，水忍戕之。以水治水，惟天子命之。
治河谣五首·其四
作者：查慎行
朝代：清
体裁：古风

泗亦刷黄，淮亦刷黄。清流一线河中央。